
הכנסת העשרים
מושב שלישי
<פרוטוקול מס' 589>
מישיבת ועדת העבודה, הרווחה והבריאות
יום שני, א' באב התשע"ז (24 ביולי 2017), שעה 8:33
<סדר היום:>
<הצעת חוק המועצה לגיל הרך, התשע"ז-2017>
הצעתם של חברי הכנסת מנואל טרכטנברג, אלי אלאלוף, אורלי לוי אבקסיס, יעקב מרגי, יפעת שאשא ביטון, דוד אמסלם
נכחו:

<חברי הוועדה:> 
אלי אלאלוף – היו"ר
מרדכי יוגב 
חברי הכנסת:
מנואל טרכטנברג
רחל עזריה
יפעת שאשא ביטון

<מוזמנים:> 
	ורד כרמון
	–
	מפקחת ארצית לגיל הרך, משרד העבודה, הרווחה והשירותים החברתיים

	רחל סונגו
	–
	עו"ד, הלשכה המשפטית, משרד העבודה, הרווחה והשירותים החברתיים

	חגי פורבס
	–
	אגף מעונות יום ומשפחתונים, משרד העבודה, הרווחה והשירותים החברתיים

	שמואל טביב
	–
	משרד העבודה, הרווחה והשירותים החברתיים

	ליאת יעקובוביץ
	–
	עו"ד, משרד המשפטים

	הדיל יונס
	–
	עו"ד, משרד המשפטים

	עדן אברהם
	–
	עו"ד, משרד המשפטים

	אמיתי שוחט
	–
	מנהל תחום שילוב בקהילה, נציבות שוויון לאנשים עם מוגבלות, משרד המשפטים

	ד"ר ליזה רובין
	–
	מנהלת המחלקה לאם וילד, משרד הבריאות

	טליה אגמון
	–
	עו"ד, הלשכה המשפטית, משרד הבריאות

	יותם שדה
	–
	אגף תכנון ומדיניות, משרד הפנים

	שאול קירשנבאום
	–
	רפרנט חינוך, אגף התקציבים, משרד האוצר

	סימה חדד מה יפית
	–
	מנהלת אגף חינוך קדם יסודי, משרד החינוך

	מיכל חורין
	–
	עו"ד, הלשכה המשפטית, משרד החינוך

	שלומי מור
	–
	עו"ד, הלשכה המשפטית, המוסד לביטוח לאומי

	יהודה שלום הריס
	–
	מתמחה, הלשכה המשפטית, המוסד לביטוח לאומי

	פיני קבלו
	–
	סמנכ"ל מרכז השלטון המקומי

	רות דיין מדר
	–
	מנהלת מחלקת חברה, מרכז השלטון המקומי

	רחלי הכהן
	–
	עו"ד, המועצה הלאומית לשלום הילד

	עומרי גולן
	–
	עו"ד, לשכה משפטית, המועצה להשכלה גבוהה

	מאירה בסוק
	–
	עו"ד, הלשכה המשפטית, נעמ"ת

	יןאב קרים
	–
	מנהל מחלקה קהילתית, בית איזי שפירא

	ולרי זילכה
	–
	רכזת פורום ארגונים והורים למען ילדים עם, בית איזי שפירא

	ד"ר מיכאל דוידוביץ
	–
	נוירולוג ילדים, יו"ר החברה להתפתחות הילד בהסתדרות הרפואית ומנהל תחום התפתחות הילד במכבי שירותי בריאות

	אביבית ברקאי אהרונוף
	–
	עו"ד, בזכות

	נתי ביאליסטוק כהן
	–
	מנכ"ל המרכז לעיוור

	יוסף לוי
	–
	המרכז לעיוור

	עדי מרלה
	–
	עמותת נגישות ישראל

	איתן עמרם
	–
	עמותת מכון עמרם

	נעמי מורביה
	–
	יו"ר מטה מאבק הנכים

	נסים סימון מורביה
	–
	מטה מאבק הנכים

	אילאיל צין
	–
	מוזמן/ת

	אמיל קויפמן
	–
	מוזמן/ת

	שמעון דוד
	–
	מוזמן/ת

	מיכאל ביקסון
	–
	מוזמן/ת

	שלומי מולכו
	–
	מוזמן/ת

	עופר בוחניק
	–
	מוזמן/ת

	יעקב כהן
	–
	מוזמן/ת

	אליעזר רוטמן
	–
	מוזמן/ת

	ריצ'ל ברנר שלם
	–
	מוזמן/ת

	יעל קורן
	–
	מוזמן/ת

	דניאל כץ
	–
	מוזמן/ת

	עופר סופר
	–
	מוזמן/ת

	תמר גלבוע ארבל
	–
	מוזמן/ת

	מצדה מצלאוי
	–
	מוזמן/ת

	מירי מאיר שטטמן
	–
	מוזמן/ת

	חניתה חפץ
	–
	שדלן/ית (פוליסי בע"מ), מייצג/ת את בית איזי שפירא, עמותת אבי, מכבי שירותי בריאות (לקוחות קבועים נוספים שנושא הישיבה נוגע אליהם באופן ישיר: מעונות יום - נעמ"ת, ויצ"ו, אמונה, נאות מרגלית, נשי חרות)

	רות פמינגר
	–
	שדלן/ית


<ייעוץ משפטי: >
ענת מימון
<מנהל/ת הוועדה:>
אתי שבתאי
<רישום פרלמנטרי:>
אהובה שרון, חבר תרגומים
<הצעת חוק המועצה לגיל הרך, התשע"ז-2017>
הצעתם של חברי הכנסת מנואל טרכטנברג, אלי אלאלוף, אורלי לוי אבקסיס, יעקב מרגי, יפעת שאשא ביטון, דוד אמסלם
<היו"ר אלי אלאלוף:>
בוקר טוב לכולם. שבוע טוב. היום ה-24 ביולי 2017, א' באב התשע"ז, השעה 8:33 ואני מתכבד לפתוח את ישיבת ועדת העבודה, הרווחה והבריאות.
בוקר טוב חבריי חברי הכנסת. אנחנו חוזרים להצעת חוק של הקמת מועצה לגיל הרך ביוזמתו של חבר הכנסת מנואל טרכטנברג ומספר חברים שחוץ ממני אחרים לא נמצאים כאן. אבל מוטי יוגב נמצא כאן, חבר חדש וחרוץ ואני שמח על כך. 

אם אין הערות מיוחדות, נתחיל.

<ענת מימון:>
הנוסח שבפניכם הוא הנוסח שעבר בקריאה הראשונה. המבנה של החוק השתנה מעט בעקבות הנוסח שעשינו ויש בעקוב אחר שינויים כמה שינויים קטנים שאחרי ההערות שקיבלנו אנחנו מבקשים להכניס לנוסח שיעבור בקריאה שנייה ושלישית.

אני אקרא את הסעיפים וככל שיש הערות לסעיפים, אפשר לפנות ולבקש.

הצעת חוק המועצה לגיל הרך, התשע"ז-2017
פרק א': מטרה והגדרות

1. מטרת החוק
מטרתו של חוק זה לקדם את הטיפול בילדים בגיל הרך ואת התפתחותם הגופנית והשכלית, להבטיח את בריאותם הפיזית והנפשית ואת מילוי צורכיהם החינוכיים, החברתיים, הפיזיים והרגשיים ולתת להם תנאים נאותים וסביבה טיפולית-חינוכית הולמת ומותאמת, שיאפשרו להם שוויון הזדמנויות בחייהם הבוגרים.

2. הגדרות
בחוק זה –
"הגיל הרך" – מלידה עד תחילת הלימודים בכיתה א'.

"ועדת השרים" – ועדת השרים לענייני הגיל הרך שהוקמה לפי הוראות סעיף 19.

"חוק תקציב שנתי" – כמשמעותו בחוק יסודות התקציב, התשמ"ה-1985.

"מוסד להשכלה גבוהה" – כהגדרתו בחוק שילוב סטודנטים במערכת החינוך, התשס"ה-2005.

"המועצה להשכלה גבוהה" – כמשמעותה בחוק המועצה להשכלה גבוהה, התשי"ח-1958.

"תחום הגיל הרך" – לרבות נושאים אלו: חינוך וחינוך מיוחד, בריאות לרבות רפואה מונעת, טיפות חלב ומכונים להתפתחות הילד, רווחה, מסגרות חינוכיות וטיפוליות ופיתוח מסגרות אלו, תזונה, פנאי, הדרכת הורים, בטיחות וצמצום העוני, והכול אם הם נוגעים לגיל הרך.

"השר" – שר החינוך.

<היו"ר אלי אלאלוף:>
במוסדות האלה לא כללנו את המרכזים לגיל הרך.

<ענת מימון:>
במסגרת החינוך.

<מנואל טרכטנברג (המחנה הציוני):>
במסגרת משרד החינוך.

<היו"ר אלי אלאלוף:>
עוד לא.

<מנואל טרכטנברג (המחנה הציוני):>
כן. הם עברו כבר לפני חצי שנה.

<ענת מימון:>
אבל כתוב מסגרות חינוכיות וטיפוליות.

<היו"ר אלי אלאלוף:>
אני הייתי שם את המרכזים לגיל הרך. אלה מוסדות שקיימים היום בשישים ישובים. אני מעדיף כפילות מאשר שכחה.

<מנואל טרכטנברג (המחנה הציוני):>
אין בעיה. בסדר.

<היו"ר אלי אלאלוף:>
חוץ מזה, זה נותן לי הרגשה טובה. מ-1985 אני עובד בזה.

<מנואל טרכטנברג (המחנה הציוני):>
רק לשם כך זה שווה.

<ענת מימון:>
בסדר. אנחנו נוסיף את המרכזים לגיל הרך לתוך התחום של הגיל הרך.

<רחל סונגו:>
לציין שהנציג של זרוע העבודה בכניסה. כשהוא יגיע, הוא רוצה להתייחס לעניין של שר החינוך.

<ענת מימון:>
פרק ב': המועצה לגיל הרך

3. הקמת המועצה לגיל הרך
מוקמת בזה המועצה לגיל הרך (בחוק זה – המועצה) שתפעל במסגרת משרד החינוך.

4. תפקידי המועצה

תפקידי המועצה הם:

(1) להכין תכנית לאומית רב שנתית לתקופה שלא תפחת משלוש שנים, שמטרתה לקדם את הטיפול בתחום הגיל הרך כפי שהחליטה המועצה ולהמליץ על סדרי העדיפויות ליישום התכנית האמורה.
<מרדכי יוגב (הבית היהודי):>
להכין תכנית לאומית רב שנתית לתקופה שלא תפחת משלוש שנים, זאת אומרת שאתה רואה קדימה עבודה רב שנתית. למה מחקתם על שלא תעלה על חמש שנים?

<מנואל טרכטנברג (המחנה הציוני):>
אני אסביר. אני אתן לך דוגמה. התכנית הרב שנתית שאני הובלתי במועצה להשכלה גבוהה הייתה חמש שנתית, אבל האוצר דרש לפרוס אותה על שש שנים בגלל סיבות תקציביות. זה קורה. זה היה מונע את זה. 

<מרדכי יוגב (הבית היהודי):>
אתה לא חושש ממריחה של התכנית?

<מנואל טרכטנברג (המחנה הציוני):>
לא. זה לאורך כמה זמן אתה יכול לפרוס את התכנית. המינימום זה שלוש שנים כדי שזה יהיה רב שנתי.

<מרדכי יוגב (הבית היהודי):>
אני לא רוצה שזה יימרח.

<מנואל טרכטנברג (המחנה הציוני):>
גם אני לא רוצה בכך. אני אומר שלפעמים הסיבות הפרגמטיות, אתה לא רוצה להיות כבול בשל מגבלה כלשהי.

<מרדכי יוגב (הבית היהודי):>
ואם תכתוב עשר שנים?

<מנואל טרכטנברג (המחנה הציוני):>
זה יעורר את השדים.

<היו"ר אלי אלאלוף:>
זה עניין טקטי.

<ענת מימון:>
(2) לתאם בין משרדי הממשלה לרשויות המקומיות בכל הנוגע לפעילותם בתחום הגיל הרך, ובכלל זה תיאום לשם איתור וזיהוי מוקדם של ילדים בגיל הרך במצבי סיכון, של קשיים בתפקוד הורי ושל עיכוב בהתפתחות של תינוקות ופעוטות, וכן תיאום לשם צמצום העוני בקרב ילדים בגיל הרך, והכול לשם הטיפול בהם.
(3) לתאם בין משרדי הממשלה לרשויות המקומיות בכל הנוגע לצרכים של ילדים בגילן הרך עם מוגבלויות.
(4) להמליץ על אמות מידה בתחום הגיל הרך על דרכי יישום ואכיפה של אמות המידה האמורות.
(5) לגבש המלצות לגבי ההכשרה המקצועית הנדרשת מאנשי מקצוע העוסקים בתחום הגיל הרך.
(6) לקדם פעולות הסברה בתחום הגיל הרך.
(7) להמליץ על דרכי הערכה ומדידה איכותית וכמותית של פעילות המוסדות בתחום הגיל הרך ושל ההכשרות של אנשי המקצוע העוסקים בתחום הגיל הרך.
(8) להקים ולנהל מרכז לאומי למידע ולמחקר בתחום הגיל הרך כאמור בסעיף 11.
(9) להמליץ על תכניות יצירת רצף בין המסגרות השונות המיועדות לגיל הרך ובין מסגרות כאמור לבתי ספר, לרבות בחינוך המיוחד.
(10) לייעץ לוועדת השרים.

כאן הורדנו את "בכל עניין הנוגע לתחומי פעולתה" כי כמו שנראה בהמשך, יש לה למעשה תפקיד מאוד מצומצם. היא מאשרת את התכנית ומנתבת את התקציב ליישום התכנית.

<אביבית ברקאי אהרונוף:>
ארגון בזכות. לגבי המלצות לגבי הכשרה מקצועית, בסעיף (4). אולי אפשר בסוף להוסיף לרבות הכשרה מקצועית הנדרשת ככל שמדובר בפעוטות עם מוגבלות. במקרה כזה תידרש הכשרה ייעודית וייחודית.

<היו"ר אלי אלאלוף:>
לא מפריע.

<ענת מימון:>
לכאורה הנוסח היום כולל. כלומר, זה לא גורע. כמובן שזה כולל גם פעוטות עם מוגבלות.

<היו"ר אלי אלאלוף:>
אפשר להוסיף.

<אביבית ברקאי אהרונוף:>
יש מקומות חינוך שאין אולי הכשרה מיוחדת.

<היו"ר אלי אלאלוף:>
אין התנגדות. אפשר להוסיף.

<ענת מימון:>
אנחנו מוסיפים: "לרבות ההכשרה המקצועית הנדרשת". אנשי מקצוע העוסקים בפעוטות עם מוגבלות. זה יוסף בפסקה (5).

<אביבית ברקאי אהרונוף:>
בפסקאות (4) ו-(5).

<ענת מימון:>
5. ועדות מייעצות
המועצה רשאית למנות ועדות מייעצות, מקרב חבריה ושלא מקרב חבריה, לתקופה שתקבע ולמטרות שתקבע, ולמנות יושבי ראש לוועדות אלו.

כאן הייתה בקשה של משרד המשפטים שהמועצה תקבע לעצמה נוהל לגבי הקמת ועדות משנה כאלה כדי שבאמת תהיה דרך קבועה להקמת הוועדות, למינוי של הנציגים שלהן ולדרכי הפעולה שלהן. 

משרד המשפטים, לגבי הנוהל שאתם מבקשים לגבי ועדות המשנה.

<הדיל יונס:>
כן. שייקבע נוהל.

<ענת מימון:>
תקנות או נוהל שהמועצה תקבע לעצמה נוהל עבודה פנימי?

<הדיל יונס:>
מספיק נוהל שהמועצה תקבע לעצמה.

<ענת מימון:>
אנחנו מוסיפים בסעיף 5 שהמועצה תקבע נוהל עבודה לעניין מינוי ועדות כאמור.

<היו"ר אלי אלאלוף:>
מצטרפת אלינו חברת הכנסת רחל עזריה.

<רחל עזריה (כולנו):>
לא יכולתי לוותר.

<ענת מימון:>
6. הזמנת מומחים ובעלי ידע
המועצה רשאית לזמן לדיוניה מומחים ובעלי ידע בנושאים מקצועיים או לבקש מהם חוות דעת אם ראתה שהדבר דרוש לה לשם גיבוש עמדתה.

7. סדרי עבודה
(1) יושב ראש המועצה או סגנו יכנסו את המועצה לפחות ארבע פעמים בשנה קלנדרית.
(2) המניין החוקי בישיבות המועצה הוא 12 מחבריה, ובהם יושב ראש המועצה או סגנו, וכן שלושה חברים לפחות שהם נציגי משרדי ממשלה שונים, ואחד מהם – נציג משרד העבודה, הרווחה והשירותים החברתיים.
(3) החלטות המועצה יתקבלו ברוב קולות של חברי המועצה המשתתפים בהצבעה, ובהם שלושה חברים שהם נציגי משרדי ממשלה שונים לפחות. היו הקולות שקולים, יכריע יושב ראש המועצה, ובהיעדרו – סגנו.
(4) המועצה תפרסם לציבור את סדר היום הצפוי של ישיבות המועצה, וכן תפרסם לאחר הישיבות את ההחלטות שהתקבלו בהן.
(5) המועצה תקבע את סדרי עבודתה ונהליה, ככל שלא נקבעו לפי חוק זה.

8. תוקף פעולות
קיום המועצה, סמכויותיה, תוקף החלטותיה ופעולותיה לא ייפגעו מחמת שנתפנה מקומו של חבר מחבריה.

9. גמול והחזר הוצאות
(1) חבר המועצה, למעט סגן ושב ראש המועצה, לא יהיה זכאי לגמול בעד חברותו במועצה, אך יהיה זכאי לקבל החזר הוצאות סבירות שהוציא לצורך השתתפותו בישיבות המועצה, ובלבד שאינו זכאי לקבל החזר עבור הוצאות אלו ממקור אחר.
(2) חבר המועצה שהוא עובד המדינה, עובד גוף מתוקצב או עובד באותו גוף שהוא מייצג במועצה לא יהיה זכאי להחזר הוצאות כאמור בסעיף קטן (א).
(3) סגן יושב ראש המועצה יהיה זכאי לקבל שכר או גמול, לפי הוראות שייקבעו השר שור האוצר.
(4) בסעיף זה, "עובד המדינה" ו"עובד גוף מתוקצב" – כהגדרתם בסעיף 32 לחוק יסודות התקציב, התשמ"ה-1985.

10. דוח שנתי
(1) המועצה תכין מדי שנה דוח שנתי המסכם אתך פעילותה ואת החלטותיה בשנה החולפת, את עיקר הממצאים של מרכז המידע, את התכנית הלאומית הרב-שנתית המעודכנת שהכינה בתחום הגיל הרך ואת יישום התכנית הרב-שנתית במשרדי הממשלה וברשויות המקומיות.
(2) הדוח השנתי יוגש לראש הממשלה, לוועדת השרים וליושב ראש הכנסת לא יאוחר מיום 31 במרס בכל שנה לגבי השנה שחלפה.
(3) יושב ראש הכנסת יורה על קיום דיון בדוח השנתי שהוגש לו כאמור, בכנסת או בוועדה מוועדותיה שתחום הגיל הרך נמצא במסגרת סמכויותיה, כפי שתקבע ועדת הכנסת.
(4) ועדת השרים תקיים דיון בדוח השנתי לאחר הגשתו.
<ולרי זילכה:>
בית איזי שפירא, פורום ארגונים והורים למען הורים עם מוגבלות. הדוח הזה יהיה נגיש וגלוי לעיני הציבור?

<היו"ר אלי אלאלוף:>
כן, ודאי.

<ענת מימון:>
מרגע שהוא מוגש לכנסת, כן.

<היו"ר אלי אלאלוף:>
הצטרפה אלינו חברת הכנסת יפעת שאשא ביטון, יושבת ראש הוועדה לזכויות הילד.

<מנואל טרכטנברג (המחנה הציוני):>
ושותפה בעשייה בגיל הרך בכל הקשר והקשר ובטח בהקשר הזה.

<היו"ר אלי אלאלוף:>
ברוכה הבאה.

<ענת מימון:>
11. מרכז לאומי למידע ולמחקר בתחום הגיל הרך
(1) המועצה תקים ותנהל מרכז לאומי למידע ולמחקר בתחום הגיל הרך (להלן – מרכז מידע) שמטרותיו הן הפעלת מערך לאיסוף מידע, עריכת מחקרים ועיבוד נתונים בתחום הגיל הרך והעמדת המידע לשימוש עבודת המועצה.
(2) מרכז המידע יפעל להאחדת השימוש של משרדי הממשלה והרשויות המקומיות במונחים הנוגעים לתחום הגיל הרך.
(3) פעילות מרכז המידע בתחום החינוך תיעשה – כאן העירו לנו שצריך לומר בשיתוף פעולה – בשיתוף פעולה עם הרשות הארצית למדידה והערכה בחינוך שבמשרד החינוך. פעילות מרכז המידע בתחומים אחרים תיעשה בשיתוף פעולה עם יחידות המחקר של משרדי הממשלה, ככל שהתחום נוגע אליהן.
<מנואל טרכטנברג (המחנה הציוני):>
מה המשמעות של שיתוף פעולה לעומת תיאום?

<ענת מימון:>
שיתוף פעולה זה משהו שיש בו שוויון.

<היו"ר אלי אלאלוף:>
בתנאי שמרכזי המחקר במשרדים השונים יפעלו בתחום הזה.

<ענת מימון:>
כל. כתוב. ככל שהתחום נוגע אליהם. בוודאי.

<היו"ר אלי אלאלוף:>
אבל שיפעל. לצערי, אני לא אנקוב בשם, אני מכיר לפחות אחד שלא פועל בתחום.

<ליאת יעקובוביץ:>
משרד המשפטים. אנחנו מבקשים להוסיף בסעיף - הזה בגלל שיש כאן עניינים של איסוף מידע, פרטיות, שכשלעצמו הוא עניין רגיש, פרטיות קטינים על אחת כמה וכמה – ש"רשות ציבורית לא תעביר נתונים המהווים מידע כהגדרתו בסעיף 7 לחוק הגנת הפרטיות, התשמ"ד-1981 או ידיעה על ענייניו הפרטיים של אדם אף שאינה בגדר מידע כאמור".

סעיף כזה קיים גם במועצות אחרות, בחוק המועצה הארצית לבטיחות תזונתי, ואנחנו חושבים שיהיה נכון להוסיף אותו גם כאן.

<מנואל טרכטנברג (המחנה הציוני):>
אני רוצה להבין. אני בהחלט חושב שחייבים להחיל את חוק הגנת הפרטיות על המידע הזה אבל אני פשוט רוצה לדייק כאן. נניח שהמרכז הזה פונה לצורך העניין למשרד העבודה והרווחה בבקשה להעביר מידע על רישום למעונות לפי כל מיני פרמטרים כדי שהמידע הזה ישמש אותו בקבלת החלטות. האם זה מונע את העברת המידע? מי רשם, איפה ורשימת הישובים. אני הייתי רוצה שהמידע יועבר אבל יועבר כך שאי אפשר יהיה לזהות פרסונלית את הפרטים.

<הדיל יונס:>
לא מספיק שלא יהיו נתונים מזהים. להבנתנו מרפרנטית פרטיות, זה לא מספיק שניתן לפעמים גם בלי פרטים מזהים של שם לזהות את המקרה לפי מיקום ולפי פרטים.

<מנואל טרכטנברג (המחנה הציוני):>
כאן האיזון. אני מחפש את האיזון באפקטיביות של מרכז המידע הזה. הרבה מאוד החלטות שצריך לקבל, צריכות להיות מבוססות על מידע שמתקבל מהרשויות השונות. צריך למצוא את האיזון כדי לא לפגוע בפרטיות.

<ענת מימון:>
אולי אני אקריא מה הכוונה למידע לפי סעיף 7 לחוק הגנת הפרטיות: "מידע – נתונים על אישיותו של אדם, מעמדו האישי, צנעת אישיותו, מצבו הבריאותי, מצבו הכלכלי, הכשרתו המקצועית, דעותיו ואמונתו". כלומר, הכוונה באמת לאדם ספציפי. כל המעטפת הזאת. לכן אני סבורה שככל שמדובר במידע שהוא סטטיסטי או נתונים שהם ללא שיוך לאדם מסוים, זה לא עולה – אנחנו עדיין נשאיר את ההפניה לחוק הגנת הפרטיות – כדי מידע לפי סעיף 7 כמו שהקראתי עכשיו.

<הדיל יונס:>
כן. איסוף מידע סטטיסטי הוא בעצם מחייב אתכם גם להיות כפופים לפקודת הסטטיסטיקנים וזה אומר גם עוד הרבה חובות אליהן צריך להיות כפופים, שאני לא כל כך מכירה אבל צריך להבין לאן נכנסים.

<רחל סונגו:>
אני גם הרפרנטית אצלנו לחוק הגנת הפרטיות. אני יכולה לומר שמה שאנחנו עושים, כאשר משרד ממשלתי או גוף ציבורי רוצה לקבל מאתנו מידע, אנחנו מעבירים את הבקשה דרך הוועדה להעברת מידע לגופים ציבוריים לפי פרק ד' לחוק הגנת הפרטיות ואז אנחנו גם יכולים לשלוט במידע שאנחנו מעבירים. כלומר, אנחנו נעביר את המידע כמה שיותר מצומצם ורק את מה שצריך. הגורמים המקצועיים כמובן נמצאים בוועדה ואם הם סבורים שלא צריך להעביר את המידע, הם לא יעבירו אותו. אם אפשר להעביר לדוגמה רק מידע שהוא סטטיסטי, אנחנו נעביר עם כמה שפחות פגיעה בפרטיות וכמובן הכול דרך הוועדה. כלומר, היועץ המשפטי של הגוף מאשר וגם אנחנו מאשרים בוועדה שלנו.
<מנואל טרכטנברג (המחנה הציוני):>
צריך לנסח את זה.

<ליאת יעקובוביץ:>
זה פרק ד' בחוק הגנת הפרטיות. זה הסדר כללי שקיים.

<רחל סונגו:>
הוא קיים.

<ענת מימון:>
זה רק מסביר שקיים כאן מנגנון שמהווה מסננת, אבל כן צריך יהיה להוסיף את הסייג שהרשויות לא יעבירו מידע שמהווה מידע כהגדרתו בסעיף 7 לחוק הגנת הפרטיות או ידיעה על ענייניו הפרטיים של אדם, כמו שביקשו ממשרד המשפטים להוסיף. זה איזשהו נוסח שקיים בחקיקה כזאת לגבי העברת מידע למרכזים.

<רחל סונגו:>
אנחנו רוצים למנוע את זה לחלוטין?

<מנואל טרכטנברג (המחנה הציוני):>
זאת בדיוק הנקודה.

<ליאת יעקובוביץ:>
זאת לא מניעה לחלוטין, אבל את כן חושבת שמידע סטטיסטי, כמו שאת אומרת, הוא מידע שיכול לעזור כאן.

<היו"ר אלי אלאלוף:>
חברים, השיחות ביניכם לא נוחות לפרוטוקול. דברו למיקרו ותאמרו את השמות.

<ורד כרמון:>
שירות ילד ונוער במשרד הרווחה. אנחנו שואלים האם למנוע בכלל גם אפשרות של אדם לבוא בפני ועדה ולמסור את הסיפור הפרטי ולעשות ממנו למשל הכללה או כל מיני פרטים. זאת אומרת, יש משהו של מניעת סודיות שאנחנו לא נביא מישהו שלא מעוניין להיחשף וכולי, אבל אני לא חושבת שהיינו רוצים למנוע מצב שבו אדם רוצה להציף סוגיה שהיא שלו אבל אולי יש לה היבט כללי. אנחנו עוסקים בכמה דברים כאלה.

<קריאה:>
ההתייחסות היא לנתונים. 

<טליה אגמון:>
משרד הבריאות. אני גם הרפרנטית של פרטיות במשרד הבריאות. יכול להיות שאני אנסה לדייק מה שמבקשים לעשות כאן. יש הוראות כלליות של חוק הגנת הפרטיות שאוסרות על העברת מידע שהוא מידע פרטי ויש סעיף בחוק הגנת הפרטיות שמאפשר העברת מידע בין גופים ציבוריים בסייגים כאלה ואחרים.

אני חושבת שמה שמשרד המשפטים מבקש לומר זה שיהיה ברור מהסעיף הזה שלמועצה אין סמכות שגוברת על הוראות חוק הגנת הפרטיות לדרוש כל מידע כולל מידע פרטי שאין למסור אותו. הבנתי נכון, ליאת?

<ליאת יעקובוביץ:>
כן.

<מנואל טרכטנברג (המחנה הציוני):>
זה מקובל עלי. למה לא לומר שההוראות לפי חוק זה חלות?

<קריאה:>
הן כפופות לחוק הגנה על הפרטיות.

<ליאת יעקובוביץ:>
השאלה אם זה לא יגביל אותם יותר מדי. זה היה הדיון שלנו עם הרפרנטית לפרטיות אצלנו שבקיאה בנושא.

<מיכל חורין:>
בניסוח שלכם נאמר שההוראות שבחוק זה לעניין מסירת מידע כפופות להוראות של חוק הגנת הפרטיות.

<ענת מימון:>
בהיבט של מסירת המידע לפי סעיף 7. אני חושבת שעדיף להשאיר את זה בנוסח המצומצם יותר.

<ליאת יעקובוביץ:>
כן. אני חוששת שזה יגביל יתר על המידע.

<ענת מימון:>
בדיוק. אני מסכימה.

<רחל עזריה (כולנו):>
אני מסכימה. צריך להיזהר מלהגביל יותר מדי כי בסוף זה מסרס את העבודה.

<מנואל טרכטנברג (המחנה הציוני):>
תקראי את הסעיף.

<ענת מימון:>
אנחנו נוסיף בסעיף 11 שזה סעיף המועצה, מערך לאיסוף מידע. כמובן שרשויות ציבוריות בהקשר הזה לא יעבירו נתונים המהווים מידע כהגדרתו בסעיף 7 לחוק הגנת הפרטיות התשמ"ה-1981 או ידיעה על ענייניו הפרטיים של אדם שאינם בגדר מידע כאמור.

אז בעצם אנחנו מגנים על כל המידע הרגיש, הפרטי, שנוגע לאדם ספציפי.

<היו"ר אלי אלאלוף:>
לגבי השאלה שהייתה, האם המועצה תוכל לקבל עדויות אישיות?

<ענת מימון:>
ככל שזה מגיע מאדם מסוים. אין כאן פגיעה בפרטיות.

פרק ג': חברי המועצה

12. חברי המועצה
(1) השר יהיה יושב ראש המועצה – זה שר החינוך - והוא ימנה עשרים חברים נוספים, והם:

(1) אדם בעל ידע רב, מומחיות וניסיון רב מוכח בנושא אחד לפחות בתחום הגיל הרך, שימונה בהתייעצות עם שר העבודה, הרווחה והשירותים החברתיים, והוא יהיה סגן יושב ראש המועצה וינהל את עבודתה.
(2) שני עובדי משרד הבריאות, בעלי זיקה לנושא אחד לפחות בתחום הגיל הרך, אחד מהם לפחות בתחום בריאות הציבור, שימונו לפי המלצת שר הבריאות.
(3) שני עובדי משרד העבודה, הרווחה והשירותים החברתיים, בעלי זיקה לנושא אחד לפחות בתחום הגיל הרך, שימונו לפי המלצת שר העבודה, הרווחה והשירותים החברתיים.
(4) שני עובדי משרד העבודה, הרווחה והשירותים החברתיים, בעלי זיקה לתחום מעונות יום ומשפחתונים שימונו לפי המלצת שר העבודה, הרווחה והשירותים החברתיים.
(5) עובד משרד האוצר, שמונה לפי המלצת שר האוצר.
(6) שני עובדי משרד החינוך, בעלי זיקה לנושא אחד לפחות בתחום הגיל הרך.
(7) שני נציגים שימונו לפי המלצת שר הפנים, האחד מקרב עובדי משרדו והשני ראש רשות מקומית או סגנו.
(8) שני אנשי סגל אקדמי בכיר במוסד להשכלה גבוהה, האחד בעל מומחיות במחקר מתקדם בנושא אחד לפחות בתחום הגיל הרך, והאחר איש סגל אקדמי בכיר במוסד להשכלה גבוהה שהוא מוסד להכשרת עובדי חינוך, בעל מומחיות בהכשרת עובדי הוראה לגיל הרך, שימונו לפי המלצת המועצה להשכלה גבוהה.
<היו"ר אלי אלאלוף:>
לא שניהם מאותו מוסד.

<מנואל טרכטנברג (המחנה הציוני):>
לא. לא יכולים להיות.

<היו"ר אלי אלאלוף:>
לתת זכות ביטוי גם לאסכולה אחרת. אני לא מציע ששניהם יהיו מאותו מוסד.

<ענת מימון:>
זה לפי המלצת המועצה להשכלה גבוהה.

<מנואל טרכטנברג (המחנה הציוני):>
אתה צודק לגמרי. זה לא יקרה כי אחד הוא ממכללה להוראה והשני מהצד המחקרי.

<היו"ר אלי אלאלוף:>
שלא יהיו שניהם מאותו מוסד.

<מנואל טרכטנברג (המחנה הציוני):>
בסדר. אפשר.

<ענת מימון:>
ובלבד שלא יהיו מאותו מוסד.

<עמנואל טרכטנברג (המחנה הציוני):>
עובדי הוראה או עובדי חינוך?

<ענת מימון:>
יש בחקיקה גם עובדי חינוך וגם עובדי הוראה. בדקתי. 

<יפעת שאשא ביטון (כולנו):>
עובדי הוראה.

<מנואל טרכטנברג (המחנה הציוני):>
עובדי הוראה. כך חשבתי.

<יפעת שאשא ביטון (כולנו):>
מכשיר להוראה עוסק בתחום החינוך ממילא כי זה חלק מתחום החובה שלו.

<מנואל טרכטנברג (המחנה הציוני):>
נכון.

<ענת מימון:>
(9) ארבעה נציגי ציבור בעלי ידע או ניסיון רבים בתחום הגיל הרך, כגון נציגי הורים ונציגי ארגונים העוסקים בגילן להרך, שמייצגים מגוון רחב של גופים ציבוריים ופרטיים. אחד מנציגי הציבור ימונה לפי המלצת שר הבריאות.
בפסקה (9) הייתה לנו חובה של ייצוג הולם. הבקשה של חבר הכנסת הייתה להעביר את זה לסעיף הכללי של חברי המועצה. כלומר, הייצוג ההולם יהיה בתוך כל חברי המועצה ולא רק בתוך ארבעת נציגי הציבור במועצה.

<מנואל טרכטנברג (המחנה הציוני):>
כן. זה בסעיף 13.

<ענת מימון:>
להעביר לסעיף 13 שעוד מעט נגיע אליו אבל שזה יהיה לגבי כל המועצה ולא רק לגבי נציגי הציבור.

<היו"ר אלי אלאלוף:>
לא דיברנו על כך שאחד מהארבעה ייצג אוכלוסייה עם צרכים מיוחדים?

<ענת מימון:>
זה בדיוק מה שאמרתי. הבקשה הייתה להעביר את זה שמתוך כל המועצה, יהיה אחד. כלומר, זה עבר לסעיף 13.

<אמיתי שוחט:>
נציבות שוויון זכויות לאנשים עם מוגבלות, משרד המשפטים. הנושא של ייצוג הולם, אני חושב שהוא לא רלוונטי כאן כי ייצוג הולם זאת אוכלוסייה שאין לה רלוונטיות לתחום העיסוק וכאן יש רלוונטיות לתחום העיסוק. לכן לפי דעתי זה לא צריך להיכלל בייצוג ההולם.

לנושא עצמו. נגזר מזה הנושא של אופן הייצוג והיקף הייצוג. חלק גדול מהייצוג והטיפול באנשים עם מוגבלות נעשה על ידי ארגונים והורים של ילדים, כמו שאפשר לראות כאן, ולכן יש חשיבות מאוד גדולה שאחד מנציגי הציבור יהיה נציג של ארגון של אנשים עם מוגבלות או שעוסק בתחום של ילדים עם מוגבלות. ברגע שאנחנו שמים את זה בייצוג ההולם, יש אפשרות שזה יתקזז וזה יהיה מישהו מהמשרדים. אנחנו רוצים שיהיה נציג ציבור שהוא לא כפוף לאחד המשרדים. לכן יש חשיבות שזה יהיה בנציג ציבור.

חוץ מזה, לצערנו תמיד ילדים עם מוגבלות נמצאים במיעוט גם בטיפול, גם באנשים שמייצגים אותם. נמצאת כאן חברת הכנסת יפעת שאשא ביטון שדנה כבר ארבע או חמש פעמים בנושא של פעוטות עם אלרגיות. הנושא של תיאום בין המשרדים הוא נושא מאוד קשה ולכן חשוב שיהיה כמה שיותר ייצוג בנושא הזה. אפשר לראות את זה לפי דעתי בישיבות שהיו כאן.

<היו"ר אלי אלאלוף:>
כתבנו נכון.

<אמיתי שוחט:>
הנוסח קודם היה מצוין. אפשר לראות שבישיבות הקודמות היה תמיד ייצוג לחברי כנסת שמייצגים את האוכלוסייה הערבית, חברי כנסת שמייצגים את האוכלוסייה החרדית ואין חברי כנסת שמייצגים במוצהר את הילדים עם המוגבלות. לכן אני חושב שראוי כמה שיותר לתת ייצוג לאותם ילדים.

<ענת מימון:>
יש לנו משפט האומר "ובלבד שאחד מחברי המועצה לפחות יהיה אדם בעל ידע ומומחיות בשילוב ילדים עם מוגבלויות בגיל הרך במסגרות הטיפול והחינוך הכלליות, אחד לפחות נמנה על האוכלוסייה החרדית ואחד לפחות נמנה על האוכלוסייה הערבית". מה שכן, כרגע זה מנוסח בסעיף הכללי והבקשה כאן היא להעביר את זה לסעיף של נציגי הציבור. כלומר, מתוך הארבעה, צריכה להיות החובה הזאת.

<מרדכי יוגב (הבית היהודי):>
אם אתם כבר עושים לכל סוג אוכלוסייה, יש עוד.

<אמיתי שוחט:>
לא. רק ילדים עם מוגבלות.

<מרדכי יוגב (הבית היהודי):>
לא, לא מוגבלות. מוגבלות, אני מקבל. אני חושב שהיא ראויה ואני חושב שהיא חשובה ובוודאי שחייב להיות איש מקצוע בעניין ויש התייחסות ייחודית, מהסעות ייחודיות ועד טיפול ייחודי על המשתמע מכך. אבל אם אתם יוצרים למגזרים – ערבי, חרדי וכולי – צריך גם ממלכתי דתי וכולי.

<יפעת שאשא ביטון (כולנו):>
אחר כך גם אשכנזי וגם ספרדי.

<מרדכי יוגב (הבית היהודי):>
זה חינוך בפני עצמו.

<היו"ר אלי אלאלוף:>
אני חושב שאנחנו מספיק מפוצלים.

<מרדכי יוגב (הבית היהודי):>
אני לא אוהב את הפיצול, אבל יש לו ייחוד ויש לו צרכים.

<היו"ר אלי אלאלוף:>
יש כאן מערכת ממלכתית.

<הדיל יונס:>
אלה אוכלוסיות שמוגדרות בחוק כאוכלוסיות הזכאיות לייצוג הולם. 

<מרדכי יוגב (הבית היהודי):>
אני לא פוסל. לא באתי לפסול. באתי רק לומר שיש כאן צרכים ייחודיים שאחר כך מתעלמים מהם ואחר כך יוצרים צרכים שונים.

<היו"ר אלי אלאלוף:>
הממלכתיים אמורים להיות ממלכתיים. הזרם הממלכתי דתי והממלכתי כללי לא כמו כאלה שאוהבים לומר חילוני. אין דבר כזה.

<מנואל טרכטנברג (המחנה הציוני):>
אני רוצה לשאול שאלה את אמיתי. נניח שאחד מאנשי הסגל, הראשון שמוזכר כאן, הוא בעל מומחיות במחקר מתקדם בנושא של ילדים עם מוגבלויות. למה זה לא מקביל בעוצמתו לנציג ציבור שמעורה בנושא?

<אמיתי שוחט:>
זה שוב חוזר לעיקרון של לא עלינו, בלעדינו. זאת אומרת, ייצוג של אנשים עם מוגבלות, רצוי שייעשה על ידי אנשים עם מוגבלות או הורים או ארגונים שעובדים למענם. 

<מנואל טרכטנברג (המחנה הציוני):>
ולא על ידי מומחים.

<אמיתי שוחט:>
לא מומחים. כן. 

<מנואל טרכטנברג (המחנה הציוני):>
הם ישפיעו ישירות. כלומר, אלה שהם חלק מהאוכלוסייה בהיותם הורים או ארגונים. הבנתי. בסדר. אני חושב שאני מקבל את זה. אני מקבל את זה. 

<ענת מימון:>
אני אקריא את פסקה (9). ובלבד שאחד מנציגי הציבור יהיה אדם בעל ידע ומומחיות בשילוב ילדים עם מוגבלויות לגיל הרך.

<מנואל טרכטנברג (המחנה הציוני):>
אבל כאן זה העניין. כלומר, אם אתה אומר אדם שהוא בעל ידע ומומחיות בשילוב ילדים עם מוגבלויות לגיל הרך, נניח ארגון הורים הם לאו דווקא בעלי מומחיות במובן כפי שהדבר הזה נתפס. יש הבדל. אתה מבין מה אני אומר?

<אמיתי שוחט:>
אני מבין. מבחינתי שזה יהיה אדם שעוסק בזה. 

<מנואל טרכטנברג (המחנה הציוני):>
הניסוח צריך להיות אחר.

<טליה אגמון:>
מה זה עוסק בזה?

<היו"ר אלי אלאלוף:>
להורה אין מומחיות? הוא מומחה בנושא.

<ענת מימון:>
מי שעוסק בתחום, אמור להיות בעל מומחיות.

<אמיתי שוחט:>
זה העיקרון.

<מנואל טרכטנברג (המחנה הציוני):>
נניח שיש ארגון הורים ומדובר על מישהו מהארגון הזה, זה מה שאנחנו רוצים אבל שלא יתפרש שצריך להיות לו דוקטורט בתחום. מומחיות עלולה בהקשר הזה להתפרש כמחמירה. עיסוק ישיר בנושא ולאו דווקא מומחיות במובן שאנחנו מבינים כמומחיות.

<אמיתי שוחט:>
אם זה יעזור, אפשר בהתייעצות עם הנציבות ואנחנו כבר נעשה את העבודה.

<ולרי זילכה:>
אולי אפשר לומר מומחיות אקדמית או פרקטית.

<מנואל טרכטנברג (המחנה הציוני):>
בעל ניסיון. זה יותר טוב.

<יןאב קרים:>
מומחיות מבוססת על ניסיון חיים.

<היו"ר אלי אלאלוף:>
אבל אז אתה משאיר את ההגדרה.

<מנואל טרכטנברג (המחנה הציוני):>
מומחיות, הייתי אומר ניסיון.

<היו"ר אלי אלאלוף:>
מישהו שבא עם ניסיון.

<מנואל טרכטנברג (המחנה הציוני):>
להוסיף ניסיון.

<ענת מימון:>
בעל ידע, מומחיות או ניסיון.

<מנואל טרכטנברג (המחנה הציוני):>
כן, או ניסיון. 

<ולרי זילכה:>
אנחנו עוד מתלבטים לגבי הניסיון. יש הורה שרוצה לשלב ולא הצליח, אז אין לו ניסיון בשילוב.

<אמיתי שוחט:>
אבל יש לו ידע.

<מנואל טרכטנברג (המחנה הציוני):>
אני לא רוצה שהורה ייפסל. 

<יןאב קרים:>
יש לו ניסיון להיות הורה וזה מה שחשוב.

<מנואל טרכטנברג (המחנה הציוני):>
לכן הניסיון עושה את המלאכה. בסדר. 

<ענת מימון:>
אנחנו נוסיף: ובלבד שאחד מנציגי הציבור יהיה אדם בעל ידע, מומחיות או ניסיון בתחום שילוב ילדים עם מוגבלויות במסגרות הטיפול והחינוך.
<מיכל חורין:>
הוא יהיה בהמלצת אחד הארגונים? אני פשוט מסתכלת בעיניים פרקטיות של מי שצריך למנות אחר כך.

<קריאה:>
שר החינוך.

<אמיתי שוחט:>
או נציגות שוויון זכויות שאנחנו בעצם מייצגים אותם בממשלה.

<ענת מימון:>
לגבי אותו נציג בעל ידע, מומחיות או ניסיון, לפי המלצת נציגות שוויון זכויות.

<מנואל טרכטנברג (המחנה הציוני):>
מצוין. זה מעולה. זה מאוד עוזר לעניין.

<ענת מימון:>
אחד מנציגי הציבור ימונה לפי המלצת שר הבריאות – זה נשאר.

(10) נציג ארגונים המפעילים מעונות יום, שימונה לפי המלצת שר העבודה, הרווחה והשירותים החברתיים.
(11) רופא מומחה ברפואת ילדים, שימונה לפי המלצת הארגון המקצועי המייצג את המספר הגדול ביותר של רופאים העוסקים ברפואת ילדים בישראל.

<מיכל חורין:>
שוב, בעיניים פרקטיות, יש יותר מארגון אחד.

<מנואל טרכטנברג (המחנה הציוני):>
כן. יש.

<מיכל חורין:>
השאלה איך אנחנו מגיעים – באמת בעיניים פרקטיות לגמרי – לארגון הגדול ביותר, זה שמייצג.

<ענת מימון:>
זה מקובל בחקיקה שאנחנו מפנים גם לגבי מעסיקים וגם לגבי עובדים.

<מיכל חורין:>
משרד הבריאות ידע.

<ענת מימון:>
כנראה הם יגיעו אליכם ויאמרו שהם ארגון גדול ביותר.

<טליה אגמון:>
כמשרד הבריאות אני לא בטוחה שאנחנו יודעים לספור איזה ארגון מקצועי שמייצג את רוב הילדים הוא הגדול ביותר. אני יודעת שאצלנו בחקיקה של משרד הבריאות בדרך כלל מפנים להסתדרות הרפואית שהיא ללא ספק הגוף היציג.

<היו"ר אלי אלאלוף:>
זה יכול להיות ארגון נשים שמתעסקות במעונות.

<טליה אגמון:>
לא. ארגון מקצועי המייצג את הספר הגדול ביותר של רופאים העוסקים ברפואת ילדים.

<היו"ר אלי אלאלוף:>
יש לכם אפשרות.

<מיכאל דוידוביץ:>
אני נוירולוג ילדים ואני יושב ראש החברה להתפתחות הילד בהסתדרות הרפואית וגם מנהל את התחום להתפתחות הילד במכבי. יש מספר ארגונים. יש את איגוד רופאי הילדים שהוא האיגוד הגדול ביותר והרחב ביותר אבל לא בטוח שהוא מתאים לתחום הזה בדיוק. יש את איגוד הנוירולוגיה והתפתחות הילד. מתחתיו יש עוד חברה שאני מנהל. זאת אומרת, יש מספר גורמים שעוסקים בתחום של ילדים והתפתחות הילד. ה-דריל דאון היא באמת החברה שלנו כי היא רק להתפתחות הילד, מאגדת 150 רופאים שעוסקים בתחום הזה.

<מיכל חורין:>
אבל המועצה לא עוסקת רק בהתפתחות הילד. יש רפואה מונעת, יש את בריאות הציבור של ילדים וכולי.

<מיכאל דוידוביץ:>
אם כן, זה איגוד רופאי הילדים.

<טליה אגמון:>
לכן השאלה היא אם יש איגוד אחד שברור והוא באופן מאוד דומיננטי הגדול ביותר, אני מציעה שנכתוב אותו במפורש.

<מנואל טרכטנברג (המחנה הציוני):>
ומה יקרה אם זה ישתנה? לא. בחקיקה אנחנו מסתכלים קדימה.

<היו"ר אלי אלאלוף:>
לשר ודאי יש אפשרות להתייעץ עם האנשים שלו. אנחנו נשאיר את זה כארגון הגדול ביותר.

<ליאת יעקובוביץ:>
אנחנו מבקשים להוסיף את שר המשפטים למועצה. לשר המשפטים במצב המשפטי הנוהג יש אחריות לחוקים ספציפיים במסגרת מעמד הילדים וזכויותיהם. גם בחוקים שלא הוא אחראי ליישומם, משרד המשפטים ממונה על יישום האמנה לזכויות הילד. מעבר לאמור, מבחינה פרקטית, אני חושבת שנכון שככל שעולות סוגיות משפטיות, משרד המשפטים יהיה מעורב בתחילת הדרך בתהליכי העבודה, דבר שיקל על העבודה השוטפת של הוועדה וגם בהמשך בהכנת תוצרים.

<מנואל טרכטנברג (המחנה הציוני):>
כלומר, את רוצה שיהיה נציג של משרד המשפטים.

<ליאת יעקובוביץ:>
נציג לשרת המשפטים במועצה.

<מנואל טרכטנברג (המחנה הציוני):>
אני רוצה להבין. משרד המשפטים הוא הרי משרד רוחבי שעוסק בכל נושא. האם הרשות לחדשנות שקמה, יש שם נציג של משרד המשפטים? אני מנסה להבין. אני לא פוסל את זה אבל אני מנסה להבין. לפי הטיעון הזה, כמעט כל מועצה, כל גוף שמורכב מיותר ממשרד אחד, הייתה צריכה להיות נציגות למשרד המשפטים.

<היו"ר אלי אלאלוף:>
הרשות לחדשנות, זה משרד אחד שאחראי עליה. כאן אלה תחומים שונים של משרדים שונים.

<מנואל טרכטנברג (המחנה הציוני):>
אני מנסה להבין. אני לא אומר את זה בהתרסה.

<ליאת יעקובוביץ:>
אני חושבת שבמקום אחר מי שממונה זה נציג מקצועי של המשרד. בכל זאת יש זיקה משפטית ומבחינתנו יש חשיבות לסוג מסוים של עבודה מתואמת. יכול להיות שיעלו אחר כך קשיים משפטיים, כבר אחרי שהמועצה סיימה את עבודתה ותצטרך להציף את זה. 
<מנואל טרכטנברג (המחנה הציוני):>
שוב, אני לא פוסל. אני מנסה להבין. למועצה יהיה ייעוץ משפטי. זה ברור. יש במשרד החינוך ייעוץ משפטי שהוא נציג שלכם. 

<ליאת יעקובוביץ:>
כאן, כמו שאני מבינה, אתה ממנה נציג מקצועי. אתה לא ממנה נציג מהלשכה המשפטית במשרד החינוך. 

<מנואל טרכטנברג (המחנה הציוני):>
נכון. למועצה יהיה ייעוץ מקצועי.

<ליאת יעקובוביץ:>
עדיין אני חושבת שלנו כמשרד ממשלתי שמטפל בטווח של נושאים ונחשף לכל הדברים, יש ידע נוסף על מישהו שהוא ממוקד בהליך מסוים.

<מנואל טרכטנברג (המחנה הציוני):>
יפעת, מה דעתך על זה?

<יפעת שאשא ביטון (כולנו):>
קודם כל, אני מופתעת מזה שמשרד המשפטים מוכן להיות שותף. אני חושבת שאם הם רוצים בכך, יש לזה ערך מוסף ולכן למה לא?

<מנואל טרכטנברג (המחנה הציוני):>
אמרתי. אני לא נגד. אני מתייחס לזה בצורה הכי עניינית. כמשהו שיכול לתרום.

<יפעת שאשא ביטון (כולנו):>
כן. יש לזה ערך מוסף.

<מרדכי יוגב (הבית היהודי):>
עדיף שהעסק יתקבל ולא שאחר כך יבואו מבחוץ ויעצרו.

<מנואל טרכטנברג (המחנה הציוני):>
אם כן, נקבל את זה בשמחה ובאהבה.

<היו"ר אלי אלאלוף:>
כל הנימוקים היו בעד.

<ענת מימון:>
אם כן, צריך להיות: עובד משרד המשפטים שימונה לפי המלצת שר המשפטים.

<מנואל טרכטנברג (המחנה הציוני):>
אתם אומרים שצריך את התשומה המקצועית של משרד המשפטים, היות ומשרד המשפטים עוסק בנושאים של זכויות הילד וכולי.

<יפעת שאשא ביטון (כולנו):>
מעמד הילד. זכויות הילד.
<מנואל טרכטנברג (המחנה הציוני):>
במועצה עובד משרד, נציג שימונה לפי המלצת שרת המשפטים. בסדר.

<מרדכי יוגב (הבית היהודי):>
שאלה. לא יהיה שם נציג אוצר?

<ענת מימון:>
יש נציג אוצר.

<מנואל טרכטנברג (המחנה הציוני):>
האוצר נמצא בכל מקום.

<ענת מימון:>
(2) הודעה על מינוי המועצה, על הרכבה ועל כל שינוי בהרכבה תפורסם ברשומות.

(3) לא ימונה כחבר המועצה מי שהורשע בעבירה פלילית או בעבירת משמעת שמפאת מהותה, חומרתה או נסיבותיה אין הוא ראוי לכהן כחבר המועצה, או מי שהוגש נגדו כתב אישום בעבירה פלילית או קובלנה בעבירת משמעת כאמור.

13. ייצוג הולם

בהרכב המועצה יינתן ביטוי הולם, בנסיבות העניין, לייצוגן של כלל קבוצות האוכלוסייה בחברה הישראלית, ובכלל זה לקבוצות האוכלוסייה המנויות בסעיף 15א(א) לחוק שירות המדינה (מינויים), התשי"ט-1959, ובלבד שאחד לפחות נמנה עם האוכלוסייה החרדית ואחד לפחות נמנה עם האוכלוסייה הערבית.

14. תקופת כהונה
(1) תקופת כהונתו של חבר המועצה, מלבד השר, תהיה ארבע שנים, ואפשר לשוב ולמנותו לתקופת כהונה נוספת אחת בלבד.
(2) על אף האמור בסעיף קטן (א), תקופת כהונתו של חבר המועצה נציג הארגוניים המפעילים מעונות יום שמונה לפי סעיף 12(א)(10) תהיה שנתיים, ואפשר לשוב ולמנותו לתקופת כהונה נוספת אחת בלבד.

15. פקיעת כהונה, העברה מכהונה והשעיה מכהונה
(1) חבר המועצה יחדל לכהן לפני תום תקופת כהונתו בהתקיים אחד מאלה:

(1) הוא התפטר במסירת כתב התפטרות לשר.
(2) חדל להתקיים בו תנאי מהתנאים למינויו כאמור סעיף 12.
(3) הוא הורשע בעבירה כאמור בסעיף 12(ג).

(2) השר רשאי להעביר חבר מועצה מכהונתו לפני תום תקופת כהונתו, בהודעה בכתב, אם נבצר ממנו, דרך קבע, למלא את תפקידו או שהוא נעדר בלא סיבה מוצדקת משלוש ישיבות רצופות של המועצה או ביותר משליש מישיבותיה במשך שנה אחת. היעדרות בשל שירות מילואים או בשל תקופת לידה והורות לא תובא במניין ההיעדרויות לעניין סעיף קטן זה.
(3) הוגש נגד חבר המועצה כתב אישום בעבירה פלילית או קובלנה בעבירת משמעת כאמור בסעיף 12(ג), רשאי השר להשעותו מכהונתו עד למתן פסק דין סופי בעניינו.
16. ניגוד עניינים
(1) לא ימונה ולא יכהן כחבר המועצה מי שעלול להימצא, במישרין או בעקיפין, באופן תדיר, במצב של ניגוד עניינים בין מילוי תפקידו כחבר המועצה לבין עניין אישי שלו או תפקיד אחר שלו.
<מנואל טרכטנברג (המחנה הציוני):>
אני רוצה כאן להבהיר. אני מבין שחייב להיות סעיף כזה אבל בוא נחזור לארגון של ילדים עם מוגבלויות. יש נציג שמייצג את הארגון וברור שהתפקיד שלו הוא לייצג את העניין עצמו.

<ענת מימון:>
יש את סעיף קטן (ד) שמתייחס לזה. "רשאי חבר מועצה להביא בחשבון גם את עניינם של הגוף או האוכלוסייה שהוא נציגם ככל שהם קשורים לחוק זה ולא יראו אותו כמצוי במצב של ניגוד עניינים בשל כך בלבד".
<ולרי זילכה:>
ואם הוא הורה?

<מנואל טרכטנברג (המחנה הציוני):>
יש לי חוסר נוחות מהדבר הזה. שוב, אלה שיהיו שם יהיו בגלל המעורבות שלהם בנושאים של הגיל הרך. שלא יהיה מצב שבשל כך הם מנועים לעשות את מה שהם אמורים לעשות בתור מומחים או נציגים של ארגונים של הגיל הרך. 

אני רוצה לתת דוגמה. כשאני הקמתי את המועצה הלאומית לכלכלה, את הגוף עצמו של הנציבות לא יכולתי להקים כי אמרו לי שלא יכול להיות אדם שאין לו מעורבות כלכלית כלשהי. אני רוצה שלא נגיע למצבים האלה. אני מקצין את זה, אבל אני אומר שלא נגיע למצבי קיצון כאלה של חוסר יכולת לתפקד בשל העניין של ניגוד עניינים.

<יפעת שאשא ביטון (כולנו):>
ברשותך כבוד היושב ראש, אני רואה את זה ממקום קצת יותר רחב ודווקא אפילו מהמקום ההפוך. אני חושבת שלמה שאתה מתכוון, סעיף (ד) נותן פתרון. אבל בוא נדמיין לנו סיטואציה, והיא לא דמיונית, בו יושב משרד הבריאות – ויסלח לי משרד הבריאות, זה לא אישי, זאת רק דוגמה ואני יכולה לתת באותה מידה כדוגמה גם משרד אחר - ואנחנו נדון בעניינן של טיפות החלב ומי שישב מטעם משרד הבריאות, יהיה לו אינטרס כלכלי של המשרד או הוא יראה את האינטרס של המשרד יותר מאשר את האינטרס של טובת הילדים. ברור שאתם לא בניגוד עניינים, אבל יכולות להיות לנו סיטואציות אחרות כאלה.

<טליה אגמון:>
זה לא אינטרס אישי. אנחנו לא מדברים על אינטרסים אישיים בקרב נציגי עובדי המדינה. אם למישהו יש אינטרס אישי כשהוא עובד מדינה, בוודאי שזה פסול ולא מקובל גם בכללים הרגילים של העבודה שלו בשירות המדינה.

<יפעת שאשא ביטון (כולנו):>
אמרתי לא לקחת אישית. יכולתי לומר באותה מידה משרד החינוך או משרד הרווחה. נתתי דוגמה. נתתי את זה כדוגמה כדי להמחיש. קחו את זה ממשרדי הממשלה למקום אחר. יכול להיות מישהו שישב ויהיה נאמן יותר לארגון שלו והוא עלול להימצא במצב של ניגוד עניינים בגלל זה שהוא יהיה נאמן יותר לארגון שלו מאשר לטובת הילד.

<טליה אגמון:>
אבל הוא מייצג את משרד הבריאות. משרד הבריאות הוא לא אינטרס אישי שלו. זה הגוף אותו הוא מייצג. לכן סעיף (ד) מכסה.

<יפעת שאשא ביטון (כולנו):>
יש לי בעיה אם זה ואני אומר לכם למה. אנחנו לא נוכל לקדם שום דבר.

<היו"ר אלי אלאלוף:>
אם אתם רוצים, נעשה הפסקה כדי שתדונו.

<מנואל טרכטנברג (המחנה הציוני):>
היה לי חשוב לומר את זה גם לפרוטוקול. הייעוץ המשפטי אומר לנו שסעיף (ד) הוא הניסוח המקובל והוא פותר את זה. אני מקבל את זה. היה לי חשוב לציין את העניין הזה מתוך ניסיון מר בעבר, עת נתקלתי בקשיים באיוש מועצה או גופים כאלה בשל החמרה או פירוש מחמיר במובן של ניגוד עניינים. אני מקבל את האמירה. אני מקבל את סעיף (ד).

<ולרי זילכה:>
אפשר לבדוק את זה? אני שוב חוזרת לעניין של הורה. להביא בחשבון גם את עניינו של הגוף או האוכלוסייה שהוא נציגה. אם זה הורה, מצד אחד הוא נציג האוכלוסייה אבל מצד שני יש לו ילד עם מוגבלות כך שבעצם יש לו כאן עניין אישי. האם סעיף (ד) מכסה את זה?

<ענת מימון:>
הוא ממלא את התפקיד שלו בארגון הזה כהורה לילד עם מוגבלות.

<ולרי זילכה:>
אם הוא בא כארגון הורים והוא הורה, אז יש לו את הארגון שהוא מייצג אבל בעצם יש לו גם עניין אישי כי הילד שלו ירוויח מזה בעוד שלוש שנים כשהוא ייכנס לבית ספר.

<היו"ר אלי אלאלוף:>
אנחנו מגיעים לקיצוניות לא במקום. אני מציע שנסיים בזה. הנוסח שמוצע על ידי הייעוץ המשפטי מסדר לנו את הכול. תודה.

<טליה אגמון:>
להתייחס אולי לגילוי נאות ובזה להתמודד עם מצבים כאלה. נחליף את הנציג אם במקרה דנים עכשיו בעיר שלו בה הילד שלו מקבל ואולי הוא צריך כן לבוא ולומר שהוא פורש.
<היו"ר אלי אלאלוף:>
לא. אני מציע שנפסיק כאן.

<יפעת שאשא ביטון (כולנו):>
כן. זה רק יעשה את זה יותר מורכב ומסובך.

<ענת מימון:>
(2) חבר המועצה לא יטפל במסגרת תפקידו בנושא העלול לגרום לו להימצא, במישרין או בעקיפין, במצב של ניגוד עניינים בין מילוי תפקידו כחבר המועצה לבין עניין אישי שלו או תפקיד אחר שלו.
(3) נודע לחבר המועצה שהוא עלול להימצא במצב של ניגוד עניינים כאמור בסעיף קטן (ב), יודיע על כך ליושב ראש המועצה או לסגן יושב ראש המועצה, ימסור לו את המידע הנוגע לעניין ולא יטפל בנושא כאמור באותו סעיף קטן.
(4) על אף האמור בסעיף זה, רשאי חבר המועצה להביא בחשבון גם את עניינם של הגוף או האוכלוסייה שהוא נציגם, ככל שהם קשורים לחוק זה, ולא יראו אותו כמצוי במצב של ניגוד עניינים בשל כך בלבד.
(5) בסעיף זה -

"בעל עניין" – כהגדרתו בחשוק ניירות ערך, התשכ"ח-1968.

"טיפול" – לרבות קבלת החלטה, העלאת נושא לדיון, נוכחות בדיון, השתתפות בדיון או בהצבעה או עיסוק בנושא מחוץ לדיון.

"עניין אישי" של חבר המועצה – לרבות עניין אישי של קרובו, עניין של תאגיד שהוא או קרובו הם בעלי עניין בהם, או עניין של גוף שהוא או קרובו הם מנהלים או עובדים אחראים בו.

"קרוב" של אדם – בן זוג, הורה, הורי הורה, בן או בת ובני זוגם, אח או אחות וילדיהם, גיס, גיסה, דוד או דודה וילדיהם, חותן, חותנת, חם, חמות, חתן, כלה, נכד או נכדה, לרבות חורגים, וכל אדם הסמוך על שולחנו, וכן שותף, מעסיק או עובד.

כאן אני אעיר שהנוסח הועבר אלינו על ידי משרד המשפטים, אבל זה לא נראה לי כל כך קשור – שותף, מעסיק או עובד בתוך ההגדרה של קרוב. אני מציעה להוציא את זה. 

17. מינוי ממלא מקום
(1) התפטר חבר המועצה מתפקידו או חדל מסיבה אחרת לכהן כחבר המועצה לפני תום תקופת כהונתו, ימנה השר חבר אחר במקומו באותה הדרך שבה נתמנה אותו חבר ולמשך יתרת תקופת כהונתו.
(2) חבר המועצה שנבצר ממנו למלא את תפקידו במשך תקופה העולה על שלושה חודשים או חבר המועצה שהושעה לפי סעיף 15(ג), רשאי השר למנות לו ממלא מקום באותה הדרך שבה נתמנה אותו חבר ולמשך התקופה שבה נבצר ממנו למלא את תפקידו או למשך תקופל ההשעיה, לפי העניין.
<טליה אגמון:>
האם זה אומר שאין אפשרות למנות בשגרה של הדברים ממלא מקום לחבר מועצה? אנחנו מדברים לא רק על עובדי המדינה אבל גם עליהם. יש מצבים בהם מישהו בחופשת לידה, מישהו יצא לשנת שבתון וצריך להחליף אותו באופן זמני.

<ענת מימון:>
זה סעיף (ב). חבר מועצה שנבצר ממנו למלא את תפקידו.

<טליה אגמון:>
האם צריך לעבור את הפרוצדורה אד הוק אלא למנות ממלא מקום קבוע?

<ענת מימון:>
שיהיה תמיד ממלא מקום?

<טליה אגמון:>
האם הסעיף הזה אומר שאי אפשר?

<היו"ר אלי אלאלוף:>
לכולם יהיו ממלאי מקום? אני לא חושב.

<טליה אגמון:>
לא לכולם. לאלה שצריך.

<היו"ר אלי אלאלוף:>
לא. אני לא חושב.

<מנואל טרכטנברג (המחנה הציוני):>
שוב, הייתי בגופים שהחברים בגוף, כל אחד מהם, ההגדרה של התפקיד הייתה או מישהו מטעמו. אז מה שהיה קורה, לא הייתה המשכיות בדיונים כי כל פעם ההרכב היה מאוד נזיל.

<טליה אגמון:>
אולי עדיף על מצב שבו חלק פשוט לא באים.
<יפעת שאשא ביטון (כולנו):>
יש כאן הגבלה. אם הוא נעדר מספר פעמים.

<טליה אגמון:>
כן, אבל אם הוא לא בא לדיון ספציפי, הוא לא בא פעם או פעמיים, האם לא עדיף שיהיה לו מחליף?

<היו"ר אלי אלאלוף:>
זה טוב לרפובליקה הצרפתית.

<מנואל טרכטנברג (המחנה הציוני):>
אפשר תמיד לשלוח משקיף או משהו כזה. את זה המועצה יכולה לקבוע בתקנות שלה. המצב הזה של או מישהו מטעמו, הוא מצב שהוא לא יציב.

<יפעת שאשא ביטון (כולנו):>
אני מסכימה אתך לגמרי.

<היו"ר אלי אלאלוף:>
לא יהיו כאן תקנות אלא רק נהלים. אם תישאר לדיון הבא, תבין למה.

<יפעת שאשא ביטון (כולנו):>
אם רוצים לקיים מועצה רצינית, צריכים להיות אותם נציגים באופן קבוע כי אחרת זה הופך להיות משהו שהוא נזיל.

<ענת מימון:>
יש מניין חוקי כדי לקיים ישיבה. יש את הסעיף שאומר שצריך 12 מחבריה וצריך שלושה חברים לפחות שהם נציגי משרדי ממשלה. צריך מינימום של נציגי ממשלה.

<טליה אגמון:>
אני מדברת על הנוכחות המהותית והתרומה לדיון.

<היו"ר אלי אלאלוף:>
לא מחליף קבוע.

<ענת מימון:>
המניין החוקי הוא כדי שתהיה נוכחות של נציגי הממשלה באופן מהותי בדיונים. זו כוונת הסעיף.

<היו"ר אלי אלאלוף:>
זה גם מעביר את הסמכות לנציג. הוא יקבע מי יחליף אותו.

<טליה אגמון:>
זה לא חייב להעביר את הסמכות למי מטעמו.

<היו"ר אלי אלאלוף:>
לא. אני לא בעד. נמשיך.

<ענת מימון:>
ׁפרק ד': תקציב ועדת שרים לענייני הגיל הרך

18. תקציב המועצה
תקציב המועצה למימון פעולותיה והוצאותיה לפי הוראות חוק זה, למעט התקציב למימוש התכנית הלאומית הרב-שנתית לגיל הרך כאמור בסעיף 19(ב), ייקבע במסגרת ההקצאה לתחום הפעולה – המועצה לגיל הרך, בסעיף תקציב משרד החינוך, בחוק התקציב השנתי.

<שאול קירשנבאום:>
הקצאה לתקנה. לא תחום פעולה.

<ענת מימון:>
במסגרת ההקצאה לתקנה.

19. ועדת שרים לענייני הגיל הרך
(1) הממשלה תקים ועדת שרים לענייני הגיל הרך, ואלה חבריה: השר, והוא יהיה יושב ראש הועדה, שר הבריאות, שר העבודה, הרווחה והשירותים החברתיים, שר האוצר ושר הפנים.
(2) (1)
ועדת השרים תדון בתכנית הלאומית הרב-שנתית שהכינה המועצה ותאשר אותה בשינויים שעליהם תחליט הוועדה.
(2)
התקציב למימוש התכנית הלאומית הרב-שנתית ייקבע בחוק התקציב השנתי כתקציב נוסף בסעיף תקציב משרד החינוך, במסגרת הקצאה לתקנה – תקציב למימוש התכנית הלאומית הרב-שנתית לגיל הרך, אלא אם כן קבעה ועדת השרים אחרת. המועצה תפקח על ביצוע התקציב.

פרק ה': ביצוע ותקנות

20. ביצוע ותקנות
השר ממונה על ביצועו של חוק זה, והוא רשאי להתקין תקנות בכל הנוגע לביצועו.

<היו"ר אלי אלאלוף:>
תודה. 

<סימה חדד מה יפית:>
מנהלת האגף לחינוך קדם יסודי במשרד החינוך. 

<היו"ר אלי אלאלוף:>
סוף סוף יש כאן אנשי מקצוע. בדרך כלל כאן רק משפטנים דיברו.

<סימה חדד מה יפית:>
אני מבקשת להכניס, בעקבות הכנסת המרכזים לגיל הרך, גם את היחידות ההתפתחותיות. 

<היו"ר אלי אלאלוף:>
זה לא המכון להתפתחות הילד?

<סימה חדד מה יפית:>
זה לא אותו הדבר. אלה שני גופים שונים.

<היו"ר אלי אלאלוף:>
תסבירי לנו מה ההבדל.

<סימה חדד מה יפית:>
המכונים להתפתחות הילד, בדרך כלל הם גדולים יותר, הם בתוך בתי החולים וכולי. היחידות ההתפתחותיות הן בתוך המרכזים לגיל הרך.

<היו"ר אלי אלאלוף:>
זה צריך לעניין דווקא את משרד הבריאות.

<סימה חדד מה יפית:>
זה צריך לעניין את משרד הבריאות אבל מכיוון שהמרכזים לגיל הרך, אנחנו מתמודדים עם היחידות בתוך המרכזים לגיל הרך ואנחנו נמצאים, אני מעלה את זה.

<ענת מימון:>
הכנסנו את המרכזים. את אומרת שהם פועלים בתוך המרכזים.

<היו"ר אלי אלאלוף:>
לא. הם נמצאים בדרך כלל בבתי חולים.

<סימה חדד מה יפית:>
יש דגמים שונים של עבודה.

<היו"ר אלי אלאלוף:>
הם בדרך כלל בבתי חולים אבל לא כולם.

<מיכל חורין:>
ההגדרה של תחום הגיל הרך מתחילה במילה לרבות וזה ברור שהיא כוללת עוד דברים ויש עוד סוגים. המסגרות החינוכיות והטיפוליות זה משהו מאוד כללי. נתחיל לפרט, יכול להיות שבסוף נימצא שוכחים מישהו בחוץ באופן שלא התכוונו אליו. אפשר להוסיף ולפרט עוד הרבה דברים.

<היו"ר אלי אלאלוף:>
מה למשל? מה לפרט? 

<מיכל חורין:>
אם רוצים מסגרות חינוכיות וטיפוליות, תגידו מעונות יום, מעונות יום שיקומיים, מעונות יום משולבים, מכונים להתפתחות הילד ויחידות להתפתחות הילד.

<יפעת שאשא ביטון (כולנו):>
אולי מסגרות זה משהו יותר רחב.

<מנואל טרכטנברג (המחנה הציוני):>
מה שיפעת אומרת, במקום מכונים – מסגרות להתפתחות הילד.

<יפעת שאשא ביטון (כולנו):>
אז זה כולל את הכול.

<מנואל טרכטנברג (המחנה הציוני):>
בסדר.

<ענת מימון:>
זה כולל גם את המרכזים לגיל הרך?

<מנואל טרכטנברג (המחנה הציוני):>
לא. 

<אביבית ברקאי אהרונוף:>
האם הוועדה לא רוצה שהתקנות יגיעו לאישורה?

<ענת מימון:>
לא בהכרח יהיו תקנות. 

<היו"ר אלי אלאלוף:>
אני ממליץ בלי תקנות. נהלים. המשפטנים יודעים שלהכין תקנות לוקח הרבה זמן, לפעמים שנים ואפילו שוכחים אותן.

<מנואל טרכטנברג (המחנה הציוני):>
אבל רשאי, זה בסדר.

<היו"ר אלי אלאלוף:>
כן, אבל לא הייתי עושה תקנות. אתם רוצים לראות רשימה של תקנות שלא הוגשו מ-2002?

<ענת מימון:>
לעניין התחילה של החוק. צריך לקבוע. אנחנו בקריאה שנייה ושלישית. צריך לקבוע סעיף מתי החוק הזה ייכנס לתוקף. אולי זה בעיקר נוגע למשרד החינוך.

<מיכל חורין:>
שאלת הבהרה לגבי ההרכב. סגן יושב ראש המועצה יכול להיות עובד מדינה? בעיקרון הוא יכול להיות.

<מנואל טרכטנברג (המחנה הציוני):>
כן. אין דבר שמונע זאת.

<היו"ר אלי אלאלוף:>
זה אפילו יחסוך כסף. 

<ענת מימון:>
גם אם נקבע כניסה לתוקף בעוד כמה חודשים, ברור שהמשרד יכול להתחיל לפעול. הכניסה לתוקף אומרת שצריך יהיה באותו מועד למנות את המועצה ולהתחיל לפעול.

<מנואל טרכטנברג (המחנה הציוני):>
זאת המשמעות? או המשמעות היא שהחוק מאפשר? הרי אי אפשר לכפות הקמה של מועצה.

<יפעת שאשא ביטון (כולנו):>
אנחנו חייבים כי אם נישאר ברמה של המלצה, מה עשינו?

<היו"ר אלי אלאלוף:>
אני ממליץ שהגוף יפעל כבר ב-1 בינואר וכל הפעולות עד אז יכולות להיעשות.

<מרדכי יוגב (הבית היהודי):>
השאלה החשובה היא השאלה התקציבית. יש כאן שני תקציבים. יש כאן את התקציב לגוף ויש כאן את התקציב לפעולה.

<יפעת שאשא ביטון (כולנו):>
כל הזמן אומרים לי לדבר עם האוצר. דבר עם בנט. 

<מרדכי יוגב (הבית היהודי):>
זאת השאלה המרכזית כאשר אנחנו רוצים להעתיק את התחום ושמענו קודם הערות של אחת היועצות המשפטיות. מדובר כאן על העתקת התחום ממשרד העבודה והרווחה למשרד החינוך. זאת בעצם החלטה אחת קרדינלית שנמצאת כאן בתוך החוק הזה.

<יפעת שאשא ביטון (כולנו):>
לא. זה איגום של כולם. 

<מרדכי יוגב (הבית היהודי):>
זאת הייתה הערה של רחל סונגו. אמרת שרפרנט העבודה העיר הערה לגבי מי זה השר.

<שמואל טביב:>
בדיון הקודם ביקשנו שהסגן לפחות ימונה על ידי שר העבודה והרווחה.

<היו"ר אלי אלאלוף:>
כתוב בהסכמה.

<יפעת שאשא ביטון (כולנו):>
כל התהליכים הקטנים האלה שאנחנו עושים, המטרה שלהם היא לחלץ את התפיסה של ילדים בגיל הרך שצריכים להיות תחת משרד העבודה והרווחה. במחילה, לא חלילה כאיזושהי אמירה כלפי המשרד שלכם אלא לעניין של תפיסה חינוכית. אנחנו לא הולכים להנציח את זה אלא אנחנו הולכים להתקדם. ככל שנתקדם, אנחנו גם צריכים להקפיד שזה יהיה חינוך. למשרד הרווחה, אגב, שמתי לב, יש כאן שני נציגים, שני סעיפים. קיבלתי את הדברים בהכנעה אבל לפחות מבחינת מי שמוביל את זה, אני חושבת שמשרד החינוך.

<שמואל טביב:>
בכל אופן, נבקש לכל הפחות שמתוך ארבעת נציגי ציבור שאחד מהם ממונה על ידי שר הבריאות, שלפחות ימונה על ידי שר העבודה והרווחה.

<היו"ר אלי אלאלוף:>
בסדר. לא אכפת לי.

מנו, אתה רוצה להתייחס לזה?

<יפעת שאשא ביטון (כולנו):>
סגרתי את זה אתם. התקדמנו.

<מרדכי יוגב (הבית היהודי):>
אני מבקש להסכים לחלוטין עם דברי חברתי חברת הכנסת יפעת שאשא ביטון. כל המגמה בין היתר לא באה לפגוע במשרד העבודה והרווחה אלא היא באה לשים את הילד במרכז מבחינת הרצף הטיפולי, החינוכי, ההתייחסותי של המדינה בשנת ה-70 לכל ילדיה מאז הגיל הרך. פרופסור טרכטנברג עשה מהפכה בגיל שלוש והמהפכה הזאת צריכה להימשך באופן חיובי בהדרגתיות הנדרשת בהיבט התקציבי בלבד אבל לא מבחינה תפיסתית. מבחינה תפיסתית אנחנו רוצים להיות שם.

<היו"ר אלי אלאלוף:>
זה בדוח העוני שאומץ על ידי הממשלה.

<מרדכי יוגב (הבית היהודי):>
הפתרון הוא לא רק לכ-25 אחוזים מילדי ישראל אלא הפתרון הוא לכל ילד ולכל אישה, ולא עם הבירוקרטיה והטופסולוגיה אם היא עבדה ומתי הפסיקה לעבוד. מספיק להתעסק בשני מקרים כרגע כדי להבין איזה סיבוך חל על כל כך הרבה שבכלל לא יודעים למי לפנות. לשם אנחנו חותרים באופן חיובי, לא באופן ביקורתי אלא באופן התייחסותי לילד ולילדי ישראל כולם.

זאת אני כן חושב לומר, וכאן העיר לי פרופסור טרכטנברג, שראוי שהמועצה תפעל לפני ה-1 בינואר, עד ה-30 בדצמבר, אבל כן ראוי שנראה התייחסות תקציבית כלשהי ושתהיה מדורגת הכי מינימליסטית בשינוי כלשהו, אפילו כבר בתקציב 2018 שהוא רצוף לתקציב 2017 כי אני חרד לכך שעם התחלפות ממשלה לפני 2019, התהליך כולו ייעצר. אנחנו כן רוצים לראות הדרגתיות.

<יפעת שאשא ביטון (כולנו):>
יש שלכם תכניות כאלה?

<מרדכי יוגב (הבית היהודי):>
לא. אין לי תכניות כאלה. מבחינתי הממשלה תמלא ימיה. אני אומר את זה לגופו של עניין. אנחנו מכירים דברים כאלה שחוק קוים אבל מכיוון שהממשלה נפלה, התהליך נעצר. הוא גם תלוי במי יהיו האישים הבאים וכולם טובים. כדי שזה לא יקרה, וזה עלול לקרות, כן ראוי שאפילו נבקש הטיה מסוימת תקציבית ולו מינימליסטית לפיילוט במקום הכי פריפריאלי או במקום הכי סוציו אקונומי קשה, שם הניסוי הזה כבר יבוא על מקומו. כך גם היה ולא משנה אם זאת ירוחם או שלומי או רהט או עתלית. מקום כלשהו שבו בשנת 2018 כבר תיושם התכנית בהדרגתיות הזאת, לא יאוחר משלוש שנים, כדי שנראה אותה בתוך התהליך תחת הגורמים שקיבלו על עצמם את הדבר ולא נראה אותה נתקעת בגלל חילופי שלטון כאלה ואחרים, או בתקציב אחד חלקי 12 עד בחירות ב-2019. לא שאני מצפה לתהליכים כאלה אבל הם עלולים לקרות ולעצור תהליך כל כך חשוב שמגיע כאן לבשלות.

<היו"ר אלי אלאלוף:>
אנחנו קבענו שההפעלה היא ב-1 בינואר 2018.

<מרדכי יוגב (הבית היהודי):>
התחלתית.

<היו"ר אלי אלאלוף:>
כל התהליכים להקמת המועצה יכולים להיעשות לפני התקופה הזאת. לכן אני חושב שאין לנו שום בעיה עם הספקולציות על 2019. אני מציע שזה יישאר כך.

<יפעת שאשא ביטון (כולנו):>
בואו נזכור שאין כאן תכנית על השולחן שאנחנו מביאים למועצה. הרי כל הרעיון הוא שתוקם המועצה ותבנה תכנית שהיא נכונה בתוך הסיפור הזה. רק אחרי בניית התכנית אנחנו נדע מה אנחנו צריכים עבור ההפעלה אפילו הראשונית. אני אומרת שגם תקציב לא צריך להיות מכשלה. אני חושבת שהמועצה יכולה לצאת לדרך, להתחיל להקים את עצמה ולפעול ב-1 בינואר 2018 בבניית התכנית. זה כשלעצמו ייצור איזשהו רצף.
<מרדכי יוגב (הבית היהודי):>
יעד, לצורך העניין פיילוט שיתחיל בספטמבר 2018, קרי, שנת הלימודים תשע"ט, המועצה תשב עשרה חודשים, מינואר, ותביא לפיילוט אחד יישומי, אני חושב שאם נשים את זה שם, לא נהיה במסמוס אלא נהיה ביישום. אני חושב שזה חשוב.

<אביבית ברקאי אהרונוף:>
נראה לי שאולי אפשר להוסיף עוד סעיף לגבי המשכיות. ככל שלא מונה חבר מועצה, בין אם זה בגלל חילופי שלטון ובין אם זה מטעמים אחרים, החברים שמונו בקדנציה הקודמת ימשיכו את הכהונה שלהם כדי שהמועצה תמשיך לפעול.

<ענת מימון:>
הם ממונים לתקופה של ארבע שנים. אפשר להאריך. אם צריך, מאריכים. כתוב שתוקף הפעולות לא ייפגע מחמת זה שנתפנה מקום של חבר מועצה.

<אביבית ברקאי אהרונוף:>
השר לא ממנה חבר מועצה, זה מתעכב ומתעכב.

<ענת מימון:>
השר ממנה את כולם. הוא ממנה את כל עשרים החברים לפי המלצות.

<אביבית ברקאי אהרונוף:>
יש חברים שממונים על ידי שר הבריאות.

<ענת מימון:>
לא. אלה המלצות. הוא ממנה את כולם.

<מנואל טרכטנברג (המחנה הציוני):>
ברשותכם, אני רוצה להתייחס לדברים של משרד הרווחה והעבודה. זה לא סוד שהיו לנו דין ודברים בנושא של מקומו של נציגות שר העבודה והרווחה במועצה. הדיונים לעתים היה נוקבים. אני רוצה לומר שבאמת קיבלתי בברכה את העובדה שהשר הבין את החשיבות של הקמת המועצה ולא רצה לשים למכשול את הבקשה המקורית שלו. אני מאוד מעריך זאת. זה לא דבר של מה בכך ששר כלשהו בממשלת ישראל מוכן שיקום גוף חיצוני שכן תהיה לו השלכה על הנעשה במשרד שלו וגם אם אנחנו משוכנעים לחלוטין שזה הדבר הנכון, וזה נאמר בדוח העוני וזה נאמר בדוח שלי וכולי, עדיין כמגיעה שעת האמת, לא כל שר מוכן לשחרר.

מכאן אני רוצה להביע את הערכתי וגם את תודתי לשר שבאמת עשה מעשה ומאפשר את העברת החוק כפי שמונח לפנינו.

<ליזה רובין:>
משרד הבריאות. רציתי לבקש שתהיה אמירה מפורשת הצהרתית לגבי מניעת מצבי סיכון ולא רק איתור ולא רק רפואה מונעת. 

<היו"ר אלי אלאלוף:>
לאיזה סעיף את מתייחסת?

<ליזה רובין:>
יכול להיות בסעיף 4(2). לשם איתור וזיהוי מוקדם של ילדים בגיל הרך במצבי סיכון.

<מנואל טרכטנברג (המחנה הציוני):>
את מתכוונת לאיתור, זיהוי מוקדם ומניעה.

<ליזה רובין:>
אני חושבת שחשוב מבחינה הצהרתית.

<מרדכי יוגב (הבית היהודי):>
זיהוי מוקדם ומניעה. מניעה היא המטרה.

<היו"ר אלי אלאלוף:>
המילה הראשונה היא מניעה?

<ליזה רובין:>
כן.

<ענת מימון:>
לשם מניעה, איתור וזיהוי מוקדם של ילדים?

<היו"ר אלי אלאלוף:>
ניתן לאנשי המקצוע לומר מה שהוחלט.

<מרדכי יוגב (הבית היהודי):>
אם המניעה היא המטרה, צריך לכתוב לשם מניעה באמצעות איתור וזיהוי. כל תהליך כזה מחייב תקציב. 

<היו"ר אלי אלאלוף:>
ניתן לאנשי המקצוע לקבוע לעצמם את ההגדרה. אם הם אומרים מניעה, כן, אפשר להוסיף מניעה.

<מנואל טרכטנברג (המחנה הציוני):>
אפשר להוסיף.

<ענת מימון:>
אפשר לומר, ובכלל זה תיאום.

<מרדכי יוגב (הבית היהודי):>
איתור, זיהוי ומניעה. 

<ענת מימון:>
של ילדים בגיל הרך במצבי סיכון לצורך מניעה של מצבי סיכון כאמור. זה כבר שייך לנסחות.
<מנואל טרכטנברג (המחנה הציוני):>
נוסיף במשפט הזה מניעה.

<ענת מימון:>
אני רוצה להעיר לגבי סעיף התחילה. אנחנו נקבע שתחילתו של החוק תהיה -1 בינואר 2018 וכמובן שלפי סעיף 19 לפקודת הפרשנות, ככל שצריך לעשות מינויים או להפעיל לפני כניסת החוק לתוקף, אפשר יהיה לפעול לפני.

<מנואל טרכטנברג (המחנה הציוני):>
הכוונה הייתה שהחוק ייכנס לתוקפו והמועצה תקום עד לתאריך כזה. צריך להוסיף את זה. אלה שני דברים שונים.

<מיכל חורין:>
אני קצת חוששת שלא נצליח. אין לי עמדה ברורה כאן של לשכת השר בעניין הזה, אבל אני חוששת. בכל זאת מדובר במועצה עם 21 חברים מקשת רחבה של המלצות של גורמים, גם משרדי ממשלה אחרים אבל גם ארגונים ציבוריים.

<היו"ר אלי אלאלוף:>
תשבו ביניכן המשפטניות.

<מיכל חורין:>
אני חוששת שלא נצליח לעמוד במועד. מדובר בארבעה חודשים. אנחנו לפני הקיץ והחגים ואני חוששת שלא נצליח לעמוד בתאריך. אני לא רוצה שתיקבע הוראה שלא נוכל לעמוד בה.

<מנואל טרכטנברג (המחנה הציוני):>
אני חולק עליך ואני אומר למה. רוב החברים הם נציגי משרדים. זה יכול לקרות מחר בבוקר.

<מיכל חורין:>
עדיין דרושה פנייה.

<מנואל טרכטנברג (המחנה הציוני):>
אבל זה תהליך שהוא מאוד ממוקד. מה שיכול לקחת יותר זמן זה דווקא מינוי נציגי ציבור.

<מיכל חורין:>
נכון.

<מנואל טרכטנברג (המחנה הציוני):>
בסדר, אבל אם הם מתחילים לעבוד עכשיו, אין שום מניעה. אם לא נקבע דבר כזה, החששות שמוטי השמיע קודם ואחרים השמיעו, זה עלול – לא מתוך כוונה לא טובה אלא פשוט מציאות – להתמסמס. אז זאת אות מתה. הכוונה היא שמחר בבוקר תתחיל העבודה כדי שהמועצה תקום. אפשר להקים גוף כזה בפחות זמן. תאמיני לי. 

<מיכל חורין:>
כמו שאמרתי, אין לי עמדה של לשכת השר לעניין הזה ואני לא יודעת לומר. אני כן חוששת.

<מנואל טרכטנברג (המחנה הציוני):>
יהיה צורך להתחיל לפעול מיידית.

<מיכל חורין:>
ברור שמחר בבוקר נפנה כבר למשרדים ולגורמים הרלוונטיים. עדיין מניסיון העבר במינויים, וכאן מדובר במועצה שהיא מורכבת, ההרכב הוא מורכב ובחלק מהסעיפים הוא אפילו מסובך, החשש הוא שתהיה הוראה כזאת. אני יכולה לנסות לברר.

<מנואל טרכטנברג (המחנה הציוני):>
אני אציע הצעה אלטרנטיבית. החוק ביום רביעי בעזרת השם יעבור קריאה שנייה ושלישית ואז הוא נכנס לרשומות, אחרי שבועיים או משהו כזה. אפשר לומר שישה חודשים לאחר יום פרסומו.

<מיכל חורין:>
זה נותן לנו עוד חודשיים.

<מנואל טרכטנברג (המחנה הציוני):>
בסדר. שישה חודשים לאחר פרסום החוק ברשומות.

<מיכל חורין:>
אם אני אוכל לבדוק את זה עכשיו. אני אנסה לבדוק את זה. שישה חודשים, זה כבר יותר טוב.

<מנואל טרכטנברג (המחנה הציוני):>
בסדר. בואו נלך על זה.

<מיכל חורין:>
המטרה היא שנעמוד ביעד.

<ענת מימון:>
המועצה תתחיל לפעול שישה חודשים מיום הפרסום ברשומות.

<היו"ר אלי אלאלוף:>
לפני שנחליט. יש להם גם זכות לבוא ולבקש לדחות בשלושה חודשים,.

<ענת מימון:>
אם אנחנו קובעים.

<היו"ר אלי אלאלוף:>
לכן אל תזוז מה-1 בינואר.

<ענת מימון:>
יש חקיקה שאנחנו קובעים שהשר יכול בצו באישור הוועדה שלנו לדחות בשלושה חודשים את יום הפעולה של המועצה.

<מיכל חורין:>
לא היינו רוצים להגיע לזה.

<היו"ר אלי אלאלוף:>
לא נגיע לזה. תשאירו את זה ב-1 לינואר ותשאירו את האופציה.

<מנואל טרכטנברג (המחנה הציוני):>
שישה חודשים, זה עוד חודש, כך שזה כבר לא משנה.

<היו"ר אלי אלאלוף:>
זה נותן לך גם אילוץ תקציבי שאתה פותר ב-1 לינואר. אתה לא מתחיל עם תקציב חלקי.

<שאול קירשנבאום:>
לא יהיה להם תקציב ב-1 לינואר כי התקציב הוא תקציב דו שנתי. 

<היו"ר אלי אלאלוף:>
תדעו שיש לכם את האופציה של שלושת החודשים.

<ענת מימון:>
צריך לכתוב את זה במפורש.

<היו"ר אלי אלאלוף:>
בסדר.

<מנואל טרכטנברג (המחנה הציוני):>
בסדר.

<ענת מימון:>
אני אסכם. המועצה תתחיל לפעול שישה חודשים לאחר יום פרסומו שלן חוק זה ואז אנחנו מציינים שהשר, שר החינוך, באישור ועדת העבודה, הרווחה והבריאות של הכנסת רשאי לדחות בשלושה חודשים את המועד הזה ואז הוא צריך באמת לבוא לוועדה ולהסביר ולבקש. עד שלושה חודשים כמובן.

<מיכל חורין:>
אנחנו מקווים לא להגיע לשם.

<היו"ר אלי אלאלוף:>
אנחנו מצביעים על אישור החוק בקריאה שנייה ושלישית. אני שמח שנמצאים כאן ארבעה חברי כנסת.
<רות דיין מדר:>
מרכז השלטון המקומי. אנחנו חושבים שצריך להיות נציג השלטון המקומי בין חברי המועצה.

<היו"ר אלי אלאלוף:>
כתוב. באמצעות שר הפנים.

<רות דיין מדר:>
אנחנו חושבים שצריך להיות נציג מרכז השלטון המקומי.

<מנואל טרכטנברג (המחנה הציוני):>
גם אנחנו סברנו כך. היינו שם אבל אילוצים.

<רות דיין מדר:>
הרשויות המקומיות מפעילות את רוב מעונות היום. עם המשך הבנייה שמתקיימת היום, זה יהיה כמו מערכת חינוך ואנחנו חושבים שהניסיון המקצועי והראייה - - -

<מנואל טרכטנברג (המחנה הציוני):>
היינו בקטע הזה. היו דיונים נוקבים כאן. אנחנו סברנו כך. בתחילת הדרך היה כתוב כך. שר הפנים דרש שמשני הנציגים, אחד יהיה ראש עיר או סגן ראש עיר. זו הייתה הפשרה. והשני יהיה ממשרד הפנים. זה מסוג האילוצים שקשה לקבל אותם, אבל.

<רות דיין מדר:>
אבל שר הפנים לא אחראי על מעונות היום בגיל הרך. אין לו שום סמכות. הוא לא רגולטור בנושא אלא משרד הרווחה הוא הרגולטור בנושא ומשרד הבריאות.

<מנואל טרכטנברג (המחנה הציוני):>
את צודקת.

<רות דיין מדר:>
משרד הפנים מתקצב את הרשויות, הוא רגולטור של הרשויות אבל הוא לא מנחה את הרשויות בנושא של מעונות יום.

<מנואל טרכטנברג (המחנה הציוני):>
את צודקת. אין לי ויכוח אתך. אני אומר שיהיה ראש עיר או סגן ראש עיר במועצה והוא או היא אמורים לעשות את המלאכה. זה לא אופטימלי ואני בהחלט בדעתך אבל אלה האילוצים. אני לא מרגיש בנוח לפתוח סיכום אחרי שעבדנו כל כך קשה.

<היו"ר אלי אלאלוף:>
אני אומר גם את עמדתי חד משמעית. סגן ראש עיר צריך להתמנות על ידי השלטון המקומי. זה חד משמעי. אי אפשר כאן לתת יד לתרגילים פוליטיים של מפלגה זו או אחרת. במקרה הספציפי הזה אני לא מרגיש שום הגיון בהחלטה של שר הפנים. חד משמעית. או שהנציג של הרשויות המקומיות ייבחר על ידי מרכז השלטון המקומי או שיש לנו בעיה. הגיע הזמן שנביע גם אנחנו דעות נחרצות.

יש כאן מישהו ממשרד הפנים? לא. מנו, אי אפשר. כאן יש גוף שאחראי. באוכל, בהובלת בשר וכולי אנחנו שואלים את מרכז השלטון המקומי וכאן לא?

<ענת מימון:>
היושב ראש מבקש שיהיה נציג משרד הפנים שימונה בהמלצת שר הפנים וראש רשות מקומית או סגנו שימונה בהמלצת מרכז השלטון המקומי.

<מנואל טרכטנברג (המחנה הציוני):>
אדוני היושב ראש, אולי השני, ראש רשות מקומית או סגנו, בהסכמת השלטון המקומי.

<היו"ר אלי אלאלוף:>
שייבחר על ידי השלטון המקומי.

<מנואל טרכטנברג (המחנה הציוני):>
לא. בהסכמת השלטון המקומי. לא נחרוג מהמינוי. לא נחרוג ממה שכתוב כאן.

<רות דיין מדר:>
להמליץ בהסכמה?

<מנואל טרכטנברג (המחנה הציוני):>
כן.

<רות דיין מדר:>
מניסיוננו אנחנו יודעים שמספיק יידוע שקיימת הסכמה.

<היו"ר אלי אלאלוף:>
הם לא יכולים.

<מנואל טרכטנברג (המחנה הציוני):>
אלי, זה בעייתי. אני לא רוצה לתקוע את החוק.

<היו"ר אלי אלאלוף:>
אז תמנה 22 חברים בתוכם נציג השלטון המקומי. תמנה 22, לא קשור למשרד הפנים. זאת עמותה עצמאית לגמרי שמפעילה את רוב תכניות החינוך של המדינה. ימונה נציג של השלטון המקומי שלא קשור למשרד הפנים.

<מנואל טרכטנברג (המחנה הציוני):>
אבל זה נציג מקצועי. לא ראש עיר.

<רות דיין מדר:>
נציג מקצועי. כן. נציג מרכז השלטון המקומי.

<היו"ר אלי אלאלוף:>
יש להם ממונה על החינוך ועל הגיל הרך.

<רות דיין מדר:>
יש לנו רפרנטים שהם אנשי מקצוע שכל היום עובדים מול משרד הכלכלה, הרווחה והבריאות.

<ענת מימון:>
בנוסף לנציגים של משרד הפנים שאחד מהם הוא ראש רשות או סגנו.

<מנואל טרכטנברג (המחנה הציוני):>
כן. בנוסף.

<יפעת שאשא ביטון (כולנו):>
צריך לוודא שזה לא יהיה איש פוליטי.

<רות דיין מדר:>
לא. נציג מרכז השלטון המקומי. עובד מקצוןעי.

<ענת מימון:>
עובד מרכז השלטון המקומי?

<רות דיין מדר:>
כן.

<ענת מימון:>
בעל מומחיות בתחום כמו שנאמר לגבי הנציגים האחרים?

<רות דיין מדר:>
כן.

<מנואל טרכטנברג (המחנה הציוני):>
רק מקצועי.

<רות דיין מדר:>
רק מקצועי.

<קריאה:>
זה היה בטיוטה הראשונה.

<ענת מימון:>
שימונה על פי המלצת יושב ראש מרכז השלטון המקומי. מי ממליץ?

<רות דיין מדר:>
יושב ראש מרכז השלטון ממליץ. תמיד זה כך. לא צריך לכתוב את זה. זה ברור.

<ענת מימון:>
המינוי הוא של שר החינוך.

<יפעת שאשא ביטון (כולנו):>
השלטון המקומי ממליץ והשר מאשר. זה כמו שהם עושים עם כל ההמלצות האחרות.

<ענת מימון:>
אני רוצה לסכם. יש לנו בפסקה (7) שני נציגים שימונו לפי המלצת שר הפנים, האחד מקרב עובדי משרדו והשני ראש רשות מקומית או סגנו. זה נשאר. זה משרד הפנים.

בנוסף אנחנו מוסיפים עובד מרכז השלטון המקומי בעל מומחיות - - -

<מנואל טרכטנברג (המחנה הציוני):>
אני רוצה לעצור לרגע. אדוני היושב ראש, עברנו דרך ארוכה. להוסיף עוד נציג למועצה, זה כאילו מערער את האיזון.

<היו"ר אלי אלאלוף:>
נתנו קול כפול ליושב ראש.

<מנואל טרכטנברג (המחנה הציוני):>
אנחנו צריכים הסכמה של כל הגורמים. 

<רות דיין מדר:>
נציג מרכז השלטון המקומי הוא נציג שיכבד את המועצה עם הידע והמקצועיות.

<מנואל טרכטנברג (המחנה הציוני):>
זה לא הוויכוח. יש הרבה גורמים שיכולים לכבד. יש כאן הסכמות שהגענו אליהן. הכנסת היא מגרש פוליטי. אלי, אני חושש מאוד שאנחנו כאן פותחים פתח להכשלת המהלך וקשה לי עם זה. יכול להיות שעשינו טעויות בעבר ויכול להיות שלא. ניהלנו כאן מאבק קשה מאוד כדי להגיע לקו הסיום ואני לא רוצה לסכן את זה. לא רוצה לסכן את זה. אני גם מרגיש אישית, ששנינו היינו כאן בדיון הזה גם מול משרד הרווחה וגם מול אחרים, אני חושב שאסור לפתוח הסכמות בדקה התשעים. אסור לפתוח הסכמות. זה לא לעניין.

<היו"ר אלי אלאלוף:>
למה לא לעניין? הגוף שמייצג מאה אחוזים של הרשויות המקומיות.

<מנואל טרכטנברג (המחנה הציוני):>
את זה ידענו גם קודם. 

<היו"ר אלי אלאלוף:>
מותר לנו להתלבט. הוספנו עכשיו נציג למועצה ממשרד המשפטים ואני לא רואה שום סיבה שלא יהיה נציג למרכז השלטון המקומי, במיוחד שאני לא רואה שום שיקול ענייני מטעם המשרד.

<מנואל טרכטנברג (המחנה הציוני):>
לא. אין.

<היו"ר אלי אלאלוף:>
אתה יודע את זה כמוני. אני חושב שלפני החוק, כדאי שנהיה ענייניים והנושא הזה הוא מרכזי.

<מנואל טרכטנברג (המחנה הציוני):>
חשוב לשמוע גם אתכם.

<מרדכי יוגב (הבית היהודי):>
אני מודה שאני לא יודע. לנציג השלטון המקומי יש איזושהי ראייה מהשטח אבל אני באמת לא בקיא בעבודה המסיבית כדי לדעת אם זה יערער או לא יערער. נראה לי שגוף המועצה הוא גדול ואני מקבל את מה שאמרה כאן חברתי לגבי המאבקים על מי יהיו הנציגים. מאידך, כאחד שכן היה ברשות מקומית, יש להם את ראיית השטח והחיבור הוא כן חשוב לתוצר הסופי. כמו שאמרתי, אם משרד המשפטים רוצה, עדיף שיהיה בפנים כדי שלא ישים מקלות מבחוץ.

<היו"ר אלי אלאלוף:>
אני חייב להגיד את זה ותפרשו את זה איך שבא לכם. מרכז השלטון המקומי, יש לו השלכות ויש לו השפעות אדירות על כל המערכת כולל הפוליטית. להרחיק אותו מהמועצה הזאת, זה אקט פוליטי שלא נוכל להתמודד אתו וזה בסוף יפגע במועצה.

<יפעת שאשא ביטון (כולנו):>
אני יכולה לומר שיש לי חוויה מאוד טובה בעבודה עם הדרג המקצועי. לא חלילה אני אומרת משהו על הפוליטיקאים, לא עבדתי אתם, אבל אני חושבת שאם אנחנו מדברים על הדרג המקצועי, יש לי חוויית עבודה מאוד מאוד טובה אתם בהרבה מישורים ובכמה תחומים. מאוד יכול להיות שאפילו הרבה פעמים הם יסייעו לנו בקידום של דברים שדווקא נמצא התנגדות להם במשרדים אחרים. אתמול הייתה דוגמה חיה לזה. נכון?

<מיכל חורין:>
אנחנו לא ראינו את זה כך.

<יפעת שאשא ביטון (כולנו):>
אתמול השלטון המקומי היה שם, עוזר לראות את הציבור. בסופו של דבר הצלחנו למצוא את דרך המלך. החוויה שלי אתם, לאורך כל החודשים האלה, היא כזאת. 

<מרדכי יוגב (הבית היהודי):>
לא עובד נציג.

<רות דיין מדר:>
נציג מקצועי.

<מנואל טרכטנברג (המחנה הציוני):>
מקצועי.

<רות דיין מדר:>
מקצועי שעובד עם כלל משרדי הממשלה.

<היו"ר אלי אלאלוף:>
מינוי מקצועי.

<מנואל טרכטנברג (המחנה הציוני):>
לא ראש מועצה.

<היו"ר אלי אלאלוף:>
המינוי יהיה מקצועי.

<ענת מימון:>
עובד מרכז השלטון המקומי בעל זיקה לנושא בתחום הגיל הרך שימונה לפי המלצת יושב ראש מרכז השלטון המקומי.

<מנואל טרכטנברג (המחנה הציוני):>
אדוני היושב ראש, אני בכל זאת רוצה לומר מילה. אני כאן מקבל את דעתך אבל אני עושה את זה בלב כבד לאור מה שאמרתי קודם על ההסכמות אליהן הגענו.

<היו"ר אלי אלאלוף:>
אני מבטיח את עזרתי בשיחות הבאות שיהיו. אני מסכים אתך אבל הגיע הזמן שלפעמים המחוקק יקבל החלטות בהגיון של מחוקק. 

ברשותכם, נעבור להצבעה. מי בעד אישור הצעת חוק המועצה לגיל הרך, התשע"ז-2017? מי נגד.

הצבעה
בעד – פה אחד 
הצעת חוק המועצה לגיל הרך, התשע"ז-2017, אושרה.
<היו"ר אלי אלאלוף:>
הצעת החוק התקבלה פה אחד. עשיתם היסטוריה. אני חייב לומר כאן שהצוות נפלא.

<מנואל טרכטנברג (המחנה הציוני):>
נכון.

<היו"ר אלי אלאלוף:>
תודה, גם לנציגי ההורים. באמת, כל הכבוד לכל מי שהשתתף. זה באמת מהלך היסטורי. תודה מנו, תודה לשאר החברים. 

הישיבה נעולה.

<הישיבה ננעלה בשעה 10:07.>

